text:
WASHINGTON —
Mumwe mukuru muchipurisa, Assistant Commissioner Everisto Pfumvuti, avo vanotungamira mapurisa kwaMutoko, vanoti vari kuda kupinda musarudzo kuMutoko South dzekutsvaga vachamirira Zanu PF musarudzo dzechaitwa munyika.
Kune vamwe vakawanda vari muchiuto vanonzi vari kuda kukwidza musarudzo dzemu Zanu PF kuitira kuti vagozokwanisa kukwikwidza musarudzo dzenhengo dzeparamende. Vazhinji vevanhu ava vakatotanga kutsvaga rutsigiro asi vachiri pabasa sezvo sarudzo dzemaprimary muZanu-PF dziriko mwedzi unouya.
Asi vanhu ava havasi kuzivisa kuti vachasiya mabasa here kana kuti kwete kunyange mutemo uchiti vasiye.
Mukuru wemapurisa, VaAugustine Chihuri, vanonziwo vakakurudzira madzimai ose emapurisa kuti aende kunonyoresa kuvhota uye kuti vavhotere bato reZanu-PF.
Bepanhau reHerald rinoti VaChihuri vakataura mashoko aya kuSelous pamusangano wemadzimai wakanangana nekuvadzidzisa mabasa.
Sangano reZimbabwe Democracy Institute riri kukurudzira vatungamiri venyika kuti vaone kuti mashandiro emauto, vasori nemapurisa avandudzwa kana vasingadi kuti nyika iite sarudzo dzinodeurwa ropa sedzakaitwa muna 2008.
Mukuru weZimbabwe Democracy Institute, VaPedzisayi Ruhanya, vanoti mapurisa nemauto kana afunga zvematongerwo enyika, ngaasiye basa.
Asi munyori anoona nezvemabasa muZanu-PF, VaDidymus Mutasa, vanoti hapana chakaipa kuti vadyidzane nemauto nemapurisa sezvo vainge vari vose muhondo.


c: text/html

text:
Zvaungaita Kuti Urarame—Zvinoenderana Nehomwe Yako
NGATITII uri kutamba nevana nebharumu rine kaburi, rauri kuda kuti rirambe rakafuta. Ungazviita sei? Kana mweya wauri kufuridza wakaenzana nouri kubuda nepakaburi kacho, zvingaita kuti bharumu racho rirambe riine mweya.
Izvozvo ndizvo zvinorehwa nokurarama zvinoenderana nehomwe yako. Mari yaunotambira ingafananidzwa nomweya waunofuridza mubharumu. Zvaunoda kuishandisa zvingafananidzwa nomweya uri kubuda nepakaburi. Nyaya iri pakuti usashandisa mari inopfuura yaunotambira.
Kunyange hazvo pfungwa iyi ingaita seiri nyore, kuzviita kwakaoma asi kunobatsira. Kana vanhu vakatevedzera pfungwa iyi havazozviparamuriri nhamo dzemari. Vangazviita sei? Tingawanepi rubatsiro runoshanda panyaya iyi? Bhaibheri rine mashoko akawanda anobatsira. Ngatimboongororai muchidimbu zvarinotaura.
Mazano eBhaibheri Anogona Kubatsira
Bhaibheri rine mazano akawanda anobatsira pamashandisiro aungaita mari yako. Tichangoongorora mashomanene chete. Ona kuti mazano aya anotaurwa neBhaibheri haangakubatsiriwo here kuti ukwanise kurarama zvinoenderana nehomwe yako.
Ronga mashandisiro auchaita mari.
Kuti ugone kushandisa mari yako zvakanaka unofanira kuziva kuti unowana marii uye kuti zvii zvauchaishandisa. Bhaibheri rinoti: “Zvirongwa zvomunhu anoshingaira zvinobatsira, asi munhu wose anokurumidzira zvinhu achashayiwa njere.” (Zvirevo 21:5) Vamwe vanonyora hamvuropu imwe neimwe kuti “Zvokudya,” “Rendi,” kana kuti “Zvokupfeka.” Unogona kunge uchishandisa izvi kana kuti dzimwe nzira, chinokosha ndechokuti uzive kuti mari iri kuendepi uye kuyeuka kuti zvinokosha ndizvo zvinofanira kuiswa pokutanga.
Usachochora.
Vakawanda vari munyika dzichiri kusimukira vanoda kuti dai vavawo nezvinhu zvine vanhu vari munyika dzakabudirira. Vamwe vanochiva zvinhu zvinenge zviine vavakidzani vavo. Uyu musungo chaiwo. Zvimwe muvakidzani wacho ari kutotamburira kuti azviwane. Ndokunonzi kupusa, kuzvikanda muzvikwereti uchida kungotevedzera vamwe. Bhaibheri rinonyevera kuti: “Munhu anoruchiva anokarira pfuma, asingazivi kuti kushayiwa kuchauya kwaari.”—Zvirevo 28:22, Bhaibheri Rinoyera.
Usazviomesera upenyu.
Jesu akaruma nzeve vateveri vake kuti vave neziso “rakanaka.” (Mateu 6:22) Ukada kudya mupunga nehuku nepo mari yako ichingokwana kudya sadza nemuriwo, chokwadi unochema nezvikwereti. Imwe ongororo yakaitwa neAsian Development Bank inoratidza kuti munhu mumwe chete pavatatu voga-voga vanogara kuPhilippines uye hafu yevagari vekuIndia vari kurarama nemari isingapfuuri $1.35 pazuva. Vanhu pavanowana mari shoma sezvizvi kuchenjera kutenga zvinhu zvinokosha chete. Asi kunyange munyika dzakapfuma, zano iri rinogona kubatsira vanhu kuti vasanyura muzvikwereti.
Gutsikana nezvinhu zvinonyanya kukosha.
Izvi zvinoenderana nezano rokuti usazviomesera upenyu. Pana 1 Timoti 6:8 Bhaibheri rinopa zano rokuti: “Kana tiine zvokudya nezvokupfeka nepokugara, tichagutsikana nezvinhu izvi.” Vamwe vanhu vari kufara chaizvo pasi pano vanongova nemari shoma, asi vari kugutsikana nezvavanazvo zvinosanganisira kuwirirana mumhuri uye neshamwari kwete kuva nezvinhu.—Zvirevo 15:17.
Usaita zvikwereti zvisina basa.
Zvinotaurwa neBhaibheri ndezvechokwadi zvokuti: “Mupfumi ndiye anotonga varombo, uye uya anokwereta anova muranda womunhu anomukweretesa.” (Zvirevo 22:7) Dziripo dzimwe nguva dzokuti hapana zvokuita unotofanira kukwereta, asi vaya vanongozvipinza muzvikwereti nemhaka bedzi yokuti pane zvinhu zvavari kuda kazhinji vanozoridza mhere. Izvi zvinowanzoitika kune vaya vanotenga nezvikwereti. Magazini inonzi Time yakati: “Kana munhu achikwanisa kutenga nechikwereti pfungwa dzinoita sedzadambuka ongotenga nezvimwe zvinhu zvisina musoro.” Eric, anogara kuPhilippines anoti: “Pandinotenga nechikwereti, ndinotenga zvakawanda kudarika pandinenge ndiine mari muhomwe. Zvose zvandinenge ndakaronga zvinobva zvaenda mudondo ndava kubhadhara zvikwereti.” Unofanira kungwarira chaizvo pakutenga nechikwereti.—2 Madzimambo 4:1; Mateu 18:25.
Chengeta mari wozotenga.
Zvingaita sokuti ndezvechinyakare, asi kuchengeta mari wozotenga kunobatsira kuti usazvipinza muzvikwereti. Hauzochajwi mubereko izvo zvinoita kuti mutengo wechinhu ubve wadhura. Bhaibheri rinorondedzera svosve richiti ‘rakachenjera’ nokuti rinounganidza ‘zvokudya muzhizha’ kuitira kuti rizozvishandisa mune ramangwana.—Zvirevo 6:6-8; 30:24, 25.
Dzidza Kune Vamwe
Mazano ose omuBhaibheri atakurukura angaratidza sokuti akanaka, asi ari kubatsira vanhu kuti vararame zvinoenderana nehomwe dzavo here? Ngatimboonai zvakataurwa nevamwe maererano nemashandisiro avakaita mazano aya vakakwanisa kushandisa mari zvakanaka.
Diosdado ndibaba vane vana vana, uye vanobvuma kuti kuoma kwakaita zvinhu panyaya dzemari kwakaita kuti vaomerwe nokuriritira mhuri yavo. Asi vanoziva kuti zvinokosha kuronga mashandisiro avachaita mari yavo. Vanoti, “Sendi rose randinowana ndinotoona kuti rafamba sei. Ndinoita zvokunyora kuti ndichashandisa sei mari yangu.” Ndizvowo zvinoitwa naDanilo. Bhizimisi raaiva naro nomudzimai wake rakabhuroka. Asi kuronga mashandisirwo emari kunoita kuti vakwanise kurarama nezvishoma zvavanazvo. Anoti: “Tinoziva kuti pamwedzi imarii yatinowana uye tinokurukura kuti yatinoda kushandisa. Saka tinobva takurukura kuti imarii yatichashandisa.”
Vamwe vakarega kuita zvimwe zvinhu kuitira kuti vasapedzisira vaita zvavasina kuronga. Imwe chirikadzi inonzi Myrna ine vana vatatu inoti: “Pakuenda kumisangano ini nevana vangu tinofamba netsoka panzvimbo pokukwira mabhazi.” Ruvimbo anoita zvose zvaagona kuti abatsire vana vake kuti vaone kukosha kwokusazviomesera muupenyu. Anoti: “Kuti zvizoitira vana vangu nyore kutevedzera, ndakaedza kuti nditange ini kushandisa zano riri pana 1 Timoti 6:8-10 rokuti munhu ngaagutsikane nezvaanazvo.
Tapiwa ndibaba vane vana vaviri uye ndizvo zvavakaitawo. Vanoti: “Patinodzidza Bhaibheri semhuri tinokurukura zvakaitwa nevamwe vaKristu kuti varambe vakaisa pfungwa dzavo pazvinhu zvinokosha, zvinhu zvokunamata. Izvi zvakatibatsira chaizvo nokuti vana vedu havachachemeri zvinhu zvisinganyanyi kukosha.”
Janet haana kuroorwa uye nguva yake yakawanda anoipedza achidzidzisa vanhu Bhaibheri kuPhilippines. Munguva pfupi ichangopfuura akapererwa nebasa asi ari kukwanisa kurarama nezvishoma zvaari kuwana. Anoti, “Mari yandinowana ndinotoona kuti ndaishandisa zvinhu zvinokosha, handingoipfachuri-pfachuri. Panzvimbo pokuenda kuzvitoro zvinodhura ndinoenda kuzvitoro zvakachipa kwandinowana zvandinoda nemari shoma. Ko ndingazvinetserei hangu nokutenga zvinhu zvinodhura, izvo zvakachipa zviripo? Handitengi chinhu nokungoti ndachionerei.” Janet anoona kuti zvinokosha kutanga achengeta mari ozotenga. Anoti, “Kana zvikaitika kuti ndasara nekamwe kamari, ndinobva ndakachengeta kuitira kuti pakazomuka chimwe chinhu chinokosha handizoshaiwi yokushandisa.”
Nezvenyaya yokutenga nezvikwereti, Eric ambotaurwa anoti: “Ndakazviudza kuti ndinongotenga nechikwereti pazvinenge zvakakodzera kwete kungoti pose-pose.” Diosdado anotiwo: “Kuti ndizvidzore ndinotofanira kusiya kadhi rokutenga nechikwereti kubasa.”
Kurarama Zvinoenderana Nehomwe Yako Kunokwanisika
Ichokwadi kuti vakawanda vari kuona kuti kunyange zvazvo Bhaibheri riri bhuku rinonyanya kukurukura nyaya dzokunamata, rinopawo mazano anobatsira pakurarama. (Zvirevo 2:6; Mateu 6:25-34) Kana ukashandisa mazano eBhaibheri ataurwa munyaya ino woona kuti vamwe vakabatsirwa sei nokuatevedzera, newewo unogona kurarama zvinoenderana nehomwe yako. Kuita izvozvo kuchakubatsira kuti usazochema sezviri kuita mamiriyoni evanhu mazuva ano.

robotstxt: allowed

filter: keep


text:
Gavhuna webhanga guru enyika, Va John Mangudya, vave nevhiki rimwe chete vaparura mabond notes kuti vayedze kugadzirisa dambudziko rekushomeka kwemari.
Gavhuna webhanga guru enyika, Va John Mangudya, vave nevhiki rimwe chete vaparura mabond notes kuti vayedze kugadzirisa dambudziko rekushomeka kwemari.
Nyanzvi munyaya dzvezvehupfumi vachishanda nesangano reLabour and Economic Development Research Institute of Zimbabwe, Doctor Prosper Chitambara, vanoti vanhu vari kutambira mabond notes nekuti hapana chembwa sezvo tenzi vararira mutakura.
Mashoko aya anotsinhirwa neimwe nyanzvi munyaya dzezvehupfumi, VaCalvin Mudzingiri, vanodzidzisa paUniversity of Free State ku Bloemfontein kuSouth Africa.
Mari yakaparurwa naVaMangudya pari zvino ishoma zvikuru sezvo ichingosvika mamiriyoni gumi.
Asi mutungamiri weZimbabwe National Chamber of Commerce, VaDavison Norupiri, vanoti mabond notes ari kushanda sezvange zvakatarisirwa.
Doctor Chitamabara vanoti kuparura mari dze bond notes kuzvisikira moto muziso.
Mashoko aya anotsinhirwawo naVaMudzingiri vanoti ma bond notes akawanda anoshandiswa kutsvaira madhora ekuAmerica mashoma achiri pamusika wemari.
VaChitambara vanoti kungodira mari kunopawo kuti inflation ibva yanyanya kukwira.
Vatiwo hurumende mune remangwana inoti ichada kuparura mari yayo asi izvi zvinoda nguva.
KuWestern Union vanhu vanonzi vari kukwanisa havo kutora mari yavo.
Asi kuti mari yema bond notes iyi icharamba ichishanda zvakaenzana nedhora rekuAmerica here?
Nyanzvi munyaya dzezvehupfumi dzinoti mhinduro inowanikwa kumakore eku1950 apo Sir Thomas Gresham vaive maneja wa mambokadzi Elizabeth wekutanga, vakati kana paine mari mbiri dziiri kushanda panguva imwe chete imwe iine huremu hwegoridhe hwakawanda imwe iine hushoma, ine goridhe rakawanda inoiswa mudura imwe yacho ndoinoshandiswa.
Uyu ndomutemo unonzi Gresham Law nenyanzvi munyaya dzezvehupfumi.
Nyanzvi munyaya dzezvehupfumi dzinotenderana kuti mari yemuZimbabwe iite chiremera, zvinoda kuti nyika igadzire zvinhu zvakawanda zvekutengesa kunze kwete kungodhinda mari.


text:
Ungada here kuverenga nyaya ino mumutauro we%%?
Bhaibheri repaIndaneti | SHANDURO YENYIKA ITSVA YEMAGWARO MATSVENE
Ungada here kuverenga nyaya ino mumutauro we%%?
4 Mhandu+ dzaJudha naBhenjamini padzakanzwa kuti vanakomana voKutapwa+ vakanga vachivakira Jehovha Mwari waIsraeri temberi,
2 dzakabva dzaswedera kuna Zerubhabheri+ nokuvakuru+ vedzimba dzemadzibaba dzikati kwavari: “Regai tivake pamwe chete nemi;+ nokuti, semi, tinotsvaka Mwari+ wenyu uye tave tichibayira zvibayiro kwaari kubvira pamazuva aEsari-hadhoni+ mambo weAsiriya, akatiunza kuno.”+
3 Zvisinei, Zerubhabheri naJeshua+ nevamwe vakuru+ vose vedzimba dzemadzibaba aIsraeri vakati kwavari: “Imi hamuna chokuita nesu pakuvakira Mwari wedu imba,+ nokuti isu pachedu tose tichavakira Jehovha Mwari waIsraeri, sezvatakarayirwa naMambo Koreshi+ mambo wePezhiya.”
4 Vanhu vomunyika yacho vakaramba vachinetesa+ maoko evanhu vaJudha uye vachivaodza mwoyo pakuvaka,+
5 vachibhadhara+ vanopa mazano kuti varwisane navo kuti vakanganise zano ravo mazuva ose aKoreshi mambo wePezhiya kusvikira pakutonga kwaDhariyasi+ mambo wePezhiya.
6 Pakutonga kwaAhashivheroshi, pakutanga kwokutonga kwake, vakanyora vachipomera+ vagari vomuJudha nomuJerusarema.
7 Uyewo, pamazuva aAtashasta, Bhishramu, Mitredhati, Tabheeri nevamwe vake vose vakanyorera Atashasta mambo wePezhiya, uye tsamba yacho yakanyorwa nemabhii echiAramaiki ikashandurirwa mumutauro wechiAramaiki.+
8 Rehumu mukuru mukuru wehurumende naShimshai munyori wacho vakanyorera mambo Atashasta tsamba yokumhan’arira Jerusarema, sezvinotevera:
9 Ipapo Rehumu+ mukuru mukuru wehurumende naShimshai munyori wacho nevamwe vavo vose, vatongi nemagavhuna maduku vaiva mhiri kwoRwizi,+ vanyori,+ vanhu veEreki,+ vaBhabhironi,+ vagari vomuSusa,+ kureva vaEramu,+
10 nemamwe marudzi ose+ akatapwa naAsenapa+ mukuru uye anokudzwa, akaagarisa mumaguta eSamariya,+ nemamwe ose aiva mhiri kwoRwizi, ——; zvino
11 iyi ndiyo kopi yetsamba yavakatumira nezvazvo:
“Kuna mambo Atashasta,+ vashandi venyu, varume vari mhiri kwoRwizi: Zvino
12 mambo ngaazive kuti vaJudha vakakwira kuno vachibva kwamuri vachiuya kwatiri vasvika kuJerusarema. Vari kuvaka guta rinopandukira uye rakaipa, vari kupedza masvingo+ nokugadzira nheyo.
13 Zvino mambo ngaazive kuti, kana guta iri rikavakwazve, masvingo aro akapera, havachazopi mutero+ kana muripo+ kana mutero wenzira, uye zvichaita kuti nzvimbo dzemadzimambo dzinochengeterwa pfuma dzirasikirwe.+
14 Zvino zvatinodya munyu womumuzinda, uye zvazvisina kufanira kuti tione mambo achisiyiwa asina chinhu, nokuda kwaizvozvi tazvitumira uye tazvizivisa mambo,
15 kuti bhuku rezvakanyorwa+ zvemadzitateguru enyu riongororwe. Muchabva mawana mubhuku rezvakaitika moziva kuti guta iroro iguta rinopandukira, rinoita kuti madzimambo nematunhu zvirasikirwe, uye mukati maro maiva nevaikonzera kupanduka kubvira pamazuva ekare. Ndokusaka guta iroro rakaitwa dongo.+
16 Tiri kuzivisa mambo kuti, kana guta iroro rikavakwazve, masvingo aro akapera, imiwo hamuzovi nomugove mhiri kwoRwizi.”+
17 Mambo akatumira shoko kuna Rehumu+ mukuru mukuru wehurumende naShimshai munyori wacho nevamwe vavo+ vose vaigara muSamariya nevamwe vose vaiva mhiri kwoRwizi achiti:
“Kwaziwai!+ Zvino
18 rugwaro rwamatitumira rwaverengwa zvinonzwika pamberi pangu.
19 Naizvozvo ndarayira, uye vaongorora+ vakawana kuti guta iroro kubvira pamazuva ekare rave riri riya rinomukira madzimambo uye kupandukira nokumukira zvaiitwa imomo.+
20 MuJerusarema maiva nemadzimambo ane simba+ uye aitonga vose vaiva mhiri kwoRwizi,+ uye aipiwa mutero, muripo nomutero wenzira.+
21 Zvino rayirai kuti ava varume vamire, kuti guta iroro rirege kuvakwazve kusvikira ndarayira.
22 Naizvozvo chenjerai kuti parege kuva nokuregeredza pamusoro pokuita izvozvi, kuti kukuvadza kwacho kurege kuwedzera zvozoguma zvakuvadza madzimambo.”+
23 Zvino pashure pokunge kopi yorugwaro rwamambo Atashasta yaverengwa pamberi paRehumu+ naShimshai+ munyori wacho nevamwe vavo,+ vakakurumidza kuenda kuJerusarema kuvaJudha, vakavamisa nechisimba.+
24 Panguva iyoyo ndipo pakamira basa paimba yaMwari, yaiva muJerusarema; uye rakaramba rakamira kusvikira mugore rechipiri rokutonga kwaDhariyasi+ mambo wePezhiya.
Tumirawo vamwe
Tumirawo vamwe
SHANDURO YENYIKA ITSVA YEMAGWARO MATSVENE
Ezra 4
Shona
Verengera Bhaibheri paIndaneti
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Hofisi uye Kuratidzwa Zvinoitwapo
Tinokukoka kuti uzoona zvinoitwa pamahofisi edu uye panzvimbo dzatinodhindira mabhuku. Sarudza nzvimbo yaunoda uye ona nguva yokuratidzwa zvinoitwa ipapo.
Hong Kong
Watch Tower Bible and Tract Society
22/F, 1 Hung To Road,
Kwun Tong,
KOWLOON, HONG KONG
+852 3950-3500
Kuratidzwa Zvinoitwapo
Muvhuro kusvika Chishanu
8:00 a.m. kusvika 11:00 a.m. uye 1:00 p.m. kusvika 4:00 p.m.
Kunotora maminitsi 45
Muchidimbu
Tinoshandura mabhuku anotsanangura Bhaibheri mumutauro wechiChinese (Simplified uye Traditional). Tinorekodhawo maCD muchiChinese (Cantonese) nemavhidhiyo muMutauro Wemasaini wokuHong Kong.


text:
November 14-20
MUPARIDZI 1-6
Rwiyo 66 Nemunyengetero
Mashoko Ekusuma (3 min. zvichidzika)
PFUMA IRI MUSHOKO RAMWARI
“Nakidzwa Nekushanda Nesimba Pabasa Rako”: (10 min.)
[Ratidzai vateereri vhidhiyo inonzi Kusuma Bhuku raMuparidzi.]
Mup 3:12, 13
—Kunakidzwa nekushanda nesimba chipo chinobva kuna Mwari (w15 2/1 4–6)
Mup 4:6
—Basa rako ngarirege kukutorera nguva yezvinhu zvinokosha (w15 2/1 6 ¶3-5)
-
Kuchera Pfuma muShoko raMwari: (8 min.)
Mup 2:10, 11
—Chii chakataurwa naSoromoni nezvekuva nepfuma? (w08 4/15 22 ¶9-10)
Mup 3:16, 17
—Tinofanira kuona sei kusaruramisira kuri munyika? (w06 11/1 14 ¶9)
Ndinodzidzei nezvaJehovha kubva pakuverenga Bhaibheri kwevhiki rino?
Ipfungwa dzipi dziri pakuverenga Bhaibheri kwevhiki rino dzandinogona kushandisa muushumiri?
-
Kuverenga Bhaibheri: (4 min. zvichidzika) Mup 1:1-18
SHANDA NESIMBA MUUSHUMIRI
Paunoona Munhu Kekutanga: (2 min. zvichidzika) Kavha yewp16.6
—Musiyire kadhi reJW.ORG.
Paunodzokera: (4 min. zvichidzika) Kavha yewp16.6
—Verenga magwaro uchishandisa foni kana kuti tablet.
Chidzidzo cheBhaibheri: (6 min. zvichidzika) bh 22-23 ¶11-12
—Koka munhu wacho kumisangano.
KURARAMA KWECHIKRISTU
Rwiyo 140
“Unofanira Kugadzirira Kuti Udzidzise Neunyanzvi”: (15 min.) Kukurukurirana.Ratidzai vateereri vhidhiyo ine muparidzi ari kugadzirira kuti azoitisa chidzidzo cheBhaibheri zuva rinotevera. Tarisai muone zvinoitwa nemuparidzi achishandisa mazano ataurwa pamusoro apa. (Ari kugadzirira bhuku raBhaibheri Rinombodzidzisei? chitsauko 10 ndima 14 kusvika ku19.) Kurudzirai vose kuti vashande nesimba pakuitisa zvidzidzo zveBhaibheri.
Chidzidzo cheBhaibheri Cheungano: (30 min.) kr chits. 4 ¶1-6, bhokisi rakanzi “Zvinoreva Zita raMwari”
Kudzokorora Zvadzidzwa Uye Kutaura Zvichadzidzwa Vhiki Rinotevera (3 min.)
Rwiyo 112 Nemunyengetero


text:
Jehovha Anotipa Zvatinoda Uye Anotidzivirira
“Nokuti akandida kwazvo, ndichamupukunyutsawo. Ndichamudzivirira nokuti ava kuziva zita rangu.”—PIS. 91:14.
1, 2. Mamiriro ezvinhu emhuri dzatakabva akasiyana zvakadii uye mawaniro atakaita chokwadi akasiyanawo sei?
JEHOVHA ndiye akatanga urongwa hwemhuri. (VaEf. 3:14, 15) Kunyange zvazvo tingava mumhuri imwe chete, tine unhu hwakasiyana uye mamiriro ezvinhu akasiyana. Zvichida waigara nevabereki vako kubva uchiri muduku kusvika wakura. Vamwe vangava vakafirwa nevabereki vavo nemhaka yokurwara, tsaona, kana kuti rimwewo dambudziko. Kunewo vamwe vasingatombozivi vabereki vavo.
2 Vanhu vari mumhuri yevanamati vaJehovha vakawanawo chokwadi nenzira dzakasiyana. Zvichida wakarerwa mumhuri yeZvapupu, uye vabereki vako vakakudzidzisa mitemo yaMwari. (Dheut. 6:6, 7) Kana kuti ungave uri mumwe wevanhu vane zviuru vakadzidza chokwadi vaita zvokuparidzirwa nevashumiri vaJehovha.—VaR. 10:13-15; 1 Tim. 2:3, 4.
3. Tose takafanana pachii?
3 Pasinei nokusiyana ikoko, tine zvimwe zvinhu zvatakafanana. Tose tine chivi uye tinofa nemhaka yokusateerera kwaAdhamu. (VaR. 5:12) Kunyange zvakadaro, sevanamati vechokwadi tinoona Jehovha sa“Baba vedu.” Isaya 64:8 inotaura kuti vanhu vaMwari vekare vaiti nezvaJehovha: “Haiwa Jehovha, imi muri Baba vedu.” Uyewo, Jesu akatanga munyengetero wake wokuenzanisira nemashoko okuti: “Baba vedu vari kumatenga, zita renyu ngaritsveneswe.”—Mat. 6:9.
4, 5. Chii chatichakurukura chichatibatsira kuti tiwedzere kuda kwatinoita Baba vedu Jehovha?
4 Baba vedu vokudenga vanotitarisira uye vanotidzivirira sevanhu vanodana zita ravo nokutenda. Munyori wepisarema akataura kuti Jehovha akati: “Nokuti [munamati wechokwadi] akandida kwazvo, ndichamupukunyutsawo. Ndichamudzivirira nokuti ava kuziva zita rangu.” (Pis. 91:14) Chokwadi Jehovha Mwari anotipukunyutsa pavavengi vedu uye anotidzivirira sevanhu vake kuti tisatsakatiswe.
5 Kuti tiwedzere kuda kwatinoita Baba vedu vokudenga, ngatikurukurei zvinhu izvi zvitatu zvinokosha: (1) Baba vedu vanotipa zvatinoda. (2) Jehovha Mudziviriri wedu. (3) Mwari iShamwari yedu yepamwoyo. Patinenge tichikurukura zvinhu izvi, zvakanaka kuti tifungisise nezveukama hwedu naMwari uye kuti tingamukudza sei saBaba vedu. Zvakanakawo kuti tifungisise nezvemakomborero ayo Jehovha achapa vaya vanoswedera pedyo naye.—Jak. 4:8.
JEHOVHA ANOPA KUPFUURA VOSE
6. Jehovha anoratidza sei kuti Mupi we“zvipo zvose zvakanaka”?
6 Mudzidzi Jakobho akanyora kuti: “Zvipo zvose zvakanaka nezvinopiwa zvose zvakakwana zvinobva kumusoro, nokuti zvinoburuka zvichibva kuna Baba vezviedza zvokudenga.” (Jak. 1:17) Upenyu pachahwo chipo chinoshamisa chatakapiwa naJehovha. (Pis. 36:9) Kana tikararama tichiita kuda kwaMwari, tinowana makomborero akawanda iye zvino uye tichazorarama nokusingaperi munyika itsva. (Zvir. 10:22; 2 Pet. 3:13) Asi izvozvo zvingaitika sei isu tiine matambudziko akakonzerwa nokusateerera kwaAdhamu?
7. Mwari akaitei kuti tikwanise kuva noukama hwepedyo naye?
7 Chokwadi Jehovha anotipa zvinhu zvakawanda chaizvo. Somuenzaniso, akatinunura nemhaka yomutsa wake usina kukodzera kuwanwa. Tose tinotadza uye takaberekwa tiine chivi chakabva kuna baba vedu vokutanga vepanyika. (VaR. 3:23) Kunyange zvakadaro, nemhaka yorudo rwake, Jehovha akaita urongwa hwokuti tikwanise kuva noukama hwepedyo naye. Muapostora Johani akanyora kuti: “Neizvi rudo rwaMwari rwakaratidzwa pachena kwatiri, kuti Mwari akatuma Mwanakomana wake munyika, iye akaberekwa ari mumwe oga, kuti tiwane upenyu pachishandiswa iye. Rudo ruri pachinhu ichi, kwete kuti isu takada Mwari, asi kuti iye akatida, akatuma Mwanakomana wake kuti ave chibayiro chokuyananisira zvivi zvedu.”—1 Joh. 4:9, 10.
8, 9. Munguva yaAbrahamu naIsaka, Jehovha akaratidza sei kuti anopa kupfuura chero ani zvake? (Ona mufananidzo uri panotangira nyaya ino.)
8 Mumakore okuma1800 B.C.E., pane zvakaitika zvairatidza rudo rwakadzama rwaizoratidzwa naJehovha kuti vanhu vanoteerera vawane upenyu husingaperi. VaHebheru 11:17-19 inoti: “Nokutenda Abrahamu, paakaedzwa, akaita sokunge akanga atobayira Isaka, uye munhu akanga agamuchira zvipikirwa nomufaro akaedza kupa mwanakomana wake akaberekwa ari mumwe oga, kunyange akanga audzwa kuti: ‘Achanzi “mwana wako” achavapo nokuna Isaka.’ Asi akafunga kuti Mwari akanga achikwanisa kumumutsa kunyange kubva kuvakafa; uye akamugamuchirawo nenzira yokufananidzira kubva ikoko.” Izvi zvaiva zvakafanana nezvakazoitwa naJehovha. Akaita kuti Mwanakomana wake, Jesu Kristu afire vanhu vose vari panyika.—Verenga Johani 3:16, 36.
9 Isaka anofanira kunge akafarira chaizvo kununurwa kwaakaitwa paakanga ava kuda kuurayiwa sechibayiro. Mwari akaita kuti gondohwe rainge rakabatwa mugwenzi raiva pedyo riurayiwe panzvimbo paIsaka uye zviri pachena kuti Isaka akaonga Mwari chaizvo. (Gen. 22:10-13) Ndokusaka nzvimbo yacho yakazotumidzwa kuti “Jehovha-jire,” izvo zvinoreva kuti “Jehovha Achagovera.”—Gen. 22:14.
URONGWA HWOKUYANANISA
10, 11. Ndivanani vave vachitungamirira pakuita “ushumiri hwokuyananisa,” uye vave vachizviita sei?
10 Patinofungisisa nezvekupa kunoita Jehovha, tinobva taonawo kukosha kwezvakaitwa naJesu Kristu sokutaura kwakaita Pauro kuti: “Izvi ndizvo zvatakaziva, kuti munhu mumwe chete akafira vose; naizvozvo, vose vakanga vafa. Zvino akafira vose kuti vanorarama varege kuzviraramirazve, asi vararamire iye akavafira, akamutswa.”—2 VaK. 5:14, 15.
11 VaKristu vepakutanga vaida Mwari uye vaikoshesa ropafadzo yakakura yokumushumira, saka vakagamuchira “ushumiri hwokuyananisa” vachifara. Basa ravo rokuparidza nokuita kuti vanhu vave vadzidzi rakaita kuti vanhu vaida chokwadi vayananiswe naMwari, vave noushamwari naye, uye vazova vanakomana vaMwari kudenga. Mazuva ano, vashumiri vaJehovha vakazodzwa vanoitawo ushumiri ihwohwo. Basa ravanoita senhume dzaMwari naKristu rinoita kuti vanhu vanoda chokwadi vauye kuna Jehovha vova vatendi.—Verenga 2 VaKorinde 5:18-20; Joh. 6:44; Mab. 13:48.
12, 13. Tingaratidza sei kuti tinoonga zvinhu zvakawanda zvatinopiwa naJehovha?
12 VaKristu vose vane tariro yokurarama pasi pano vanoitawo basa rokuparidza Umambo pamwe nevakazodzwa vachiratidza kuonga kupa kunoita Jehovha. Mubasa iroro, tinoshandisa Bhaibheri, iro riri chimwe chezvinhu zvakanakisisa zvatinopiwa naMwari. (2 Tim. 3:16, 17) Kana tikashandisa Shoko raMwari nounyanzvi muushumiri hwedu, tinoita kuti vamwe vawane mukana wokuwana upenyu husingaperi. Jehovha anotipawo mudzimu wake mutsvene uyo unotibatsira mubasa racho. (Zek. 4:6; Ruka 11:13) Zvinoguma zvaitika mubasa racho zvinoshamisa sezvatinoona muBhuku Regore reZvapupu zvaJehovha rimwe nerimwe. Chokwadi iropafadzo yakakura kuitawo basa iri rinoita kuti Baba vedu vanotipa zvatinoda varumbidzwe!
13 Sezvo Mwari akatipa zvinhu zvakawanda, zvakanaka kuzvibvunza kuti: ‘Ndiri kuita here zvose zvandinogona muushumiri kuti ndiratidze kuti ndinoonga zvandinopiwa naJehovha? Ndingaita sei kuti ndive muparidzi wemashoko akanaka anobudirira?’ Tinogona kuratidza kuti tinoonga zvipo zvinoshamisa zvatinopiwa naMwari nokuramba tichiisa Umambo pokutanga muupenyu hwedu. Kana tikaita izvozvo, Jehovha achatipa zvinhu zvinokosha muupenyu. (Mat. 6:25-33) Rudo rwatinoratidzwa naMwari runoita kuti tide kuita zvose zvatinogona kuti tifadze mwoyo wake.—Zvir. 27:11.
14. Jehovha ave achipukunyutsa sei vanhu vake?
14 Munyori wepisarema Dhavhidhi akaimba kuti: “Ndinotambudzika uye ndiri murombo. Jehovha anondifunga. Muri mubatsiri wangu noMupukunyutsi wangu.” (Pis. 40:17) Kakawanda Jehovha ave achipukunyutsa vanhu vake seboka, kunyanya pavanotambudzwa zvakanyanya uye pavanoita sevanovhimwa nevavengi vavo. Chokwadi tinoonga chaizvo rubatsiro rwatinopiwa naMwari panguva dzakadaro uye zvokudya zvokunamata zvakawanda zvaanoramba achitipa!
JEHOVHA ANODZIVIRIRA
15. Taura muenzaniso unoratidza zvinoitwa nababa vane rudo kuti vadzivirire mwana wavo.
15 Baba vane rudo havangoriritiri vana vavo chete asi vanovadzivirirawo. Zvingori muropa kuti vanoedza kuvanunura kana vava mungozi. Imwe hama inoyeuka zvakamboitika payaiva muduku. Iyo nababa vayo vaibva muushumiri vachienda kumba pavakapfuura neparwizi. Mvura yakanga yatsvotsvoma mangwanani acho yakanga yaita kuti rwizi rwacho rwufashamire. Kuti vayambuke vaitofanira kuita zvokusvetuka kubva pane rimwe dombo vachienda pane rimwe. Hama iyi ndiyo yakatanga kuda kuyambuka ikabva yatadza kutsika zvakanaka pane rimwe dombo ndokuwira mumvura. Yakaonga chaizvo kuti baba vayo vakakurumidza kuibata zvakasimba pabendekete ndokuibudisa mumvura kuti isafiramo! Baba vedu vokudenga vanotinunurawo mumatambudziko ari munyika ino yakaipa uye pamutongi wayo Satani. Jehovha ndiye anonyatsogona kutidzivirira kupfuura chero mumwe munhu watingafunga nezvake.—Mat. 6:13; 1 Joh. 5:19.
16, 17. Jehovha akabatsira uye akadzivirira sei vaIsraeri pavairwa nevaAmareki?
16 Kudzivirira kunoita Jehovha kwakanyatsooneka pane zvaakaita pashure pokunge anunura vaIsraeri muuranda muIjipiti uye avadzivirira pavaiyambuka Gungwa Dzvuku muna 1513 B.C.E. Pashure pokunge vafamba nomurenje vakananga kuGomo reSinai, vakasvika paRefidhimu.
17 Tichifunga nezvouprofita huri pana Genesisi 3:15, Satani anofanira kunge aitsvaka mukana wokurwisa vaIsraeri, avo vaiita sevasina anodzivirira. Akaedza kuvarwisa achishandisa vaAmareki, avo vaivenga vanhu vaMwari. (Num. 24:20) Chimbofunga zvakaitwa naJehovha achishandisa varume vana vakatendeka vaiti Joshua, Mosesi, Aroni naHeri. Joshua paairwisa vaAmareki, Mosesi, Aroni naHeri vaiva pachikomo chaiva pedyo. Mosesi paaingosimudza maoko ake, vaIsraeri vaikunda. Maoko aMosesi paakanga aremerwa, Aroni naHeri vakatsigira maoko ake. Saka achibatsirwa uye achidzivirirwa naJehovha, “Joshua akakunda Amareki” nevanhu vake. (Eks. 17:8-13) Mosesi akabva avaka atari ipapo akaitumidza zita rokuti “Jehovha-nisi” izvo zvinoreva kuti “Jehovha Ndiye Utiziro Hwangu.”—Verenga Eksodho 17:14, 15.
KUDZIVIRIRWA PAKURWISWA NASATANI
18, 19. Jehovha ave achidzivirira sei vashumiri vake mazuva ano?
18 Jehovha anodzivirira vaya vanomuda uye vanomuteerera. Sezvakaita vaIsraeri paRefidhimu, isuwo tinovimba naMwari kuti atidzivirire patinenge tava kurwiswa nemuvengi. Jehovha ave achitidzivirira seboka, uye anotidzivirira pakurwiswa naDhiyabhorosi. Funga zvakaitwa naMwari kakawanda kuti adzivirire hama dzedu dzairamba kupindira mune zvematongerwo enyika. Somuenzaniso Jehovha akadzivirira vanhu vake munguva yevaNazi kuGermany nedzimwe nyika kumakore okuma1930 uye kutanga kwema1940. Kuverenga uye kufungisisa nyaya dzoupenyu uye nyaya dziri muBhuku Regore dzokudzivirira kwakaita Mwari vanhu vake pavaitambudzwa kuchasimbisa kuvimba kwatinoita naJehovha senzvimbo yedu yokupotera.—Pis. 91:2.
19 Jehovha anotipa zviyeuchidzo zvinotidzivirira achishandisa sangano rake uye mabhuku arinobudisa. Funga kuti izvozvo zvave zvichitibatsira sei munguva ichangopfuura. Nyika ino iri kupengeswa nounzenza, udhakwa uye kuona zvinonyadzisira. Asi Jehovha ave achitipa zviyeuchidzo uye rubatsiro kuti atingwadze kuti tisakuvadzwa nezvinhu izvozvo zvakaipa. Somuenzaniso, tave tichiwana zano rakanaka rokuti tidzivise shamwari dzakaipa patinenge tichishandisa Indaneti. *—1 VaK. 15:33.
20. Ungano yechiKristu inotidzivirira uye inotitungamirira sei?
20 Tingaratidza sei kuti chokwadi tiri ‘kudzidziswa naJehovha’? Nokunyatsoteerera mirayiro yake. (Isa. 54:13) Muungano dzedu dzakachengeteka, tinotungamirirwa uye tinodzivirirwa, nokuti mune varume vakatendeka vanoshanda sevakuru vanotibatsira vachishandisa Magwaro uye vanotipa mazano. (VaG. 6:1) Jehovha anonyanya kutitarisira achishandisa “zvipo zviri varume” izvi. (VaEf. 4:7, 8) Tinofanira kuita sei pavanotibatsira? Kana tikazviisa pasi pavo uye tikavateerera, tichakomborerwa naMwari.—VaH. 13:17.
21. (a) Tinofanira kutsunga kuitei? (b) Munyaya inotevera tichakurukurei?
21 Ngativimbei nemudzimu mutsvene tobvuma kutungamirirwa naBaba vedu vokudenga. Tinofanirawo kufungisisa mararamiro eMwanakomana wake, Jesu Kristu, uyo ane muenzaniso wakanaka watinoedza kutevedzera. Jesu akapiwa mubayiro wakakura nokuti akateerera kusvika pakufa. (VaF. 2:5-11) Tichakomborerwawo kana tikavimba naJehovha nemwoyo wedu wose. (Zvir. 3:5, 6) Saka ngatirambei tichivimba naJehovha uyo anotipa zvatinoda uye anotidzivirira kupfuura chero ani zvake. Chokwadi zvinofadza uye iropafadzo yakakura kushumira Jehovha! Zvisinei, kuda kwatinoita Jehovha kuchawedzera patichakurukura pfungwa yechitatu yokuti Jehovha iShamwari yedu yepamwoyo. Pfungwa iyi ichakurukurwa munyaya inotevera.
^ ndima 19 Zvimwe zviyeuchidzo zvacho zvinowanika munyaya dzinoti “Kushandisa Indaneti Nokuchenjera” muNharireyomurindi yaAugust 15, 2011, mapeji 3-5 uye “Chenjerera Misungo yaDhiyabhorosi!” uye “Mira Wakasimba Udzivise Misungo yaSatani!” muNharireyomurindi yaAugust 15, 2012, mapeji 20-29.


text:
April 17-23
JEREMIYA 25-28
Rwiyo 137 Nemunyengetero
Mashoko Ekusuma (3 min. zvichidzika)
PFUMA IRI MUSHOKO RAMWARI
“Shinga saJeremiya”: (10 min.)
Jer 26:2-6—Jehovha akaudza Jeremiya kuti anyevere vanhu (w09 12/1 24 ¶6)
Jer 26:8, 9, 12, 13—Jeremiya haana kutya paaityisidzirwa nevavengi vake (jr 21 ¶13)
Jer 26:16, 24—Jehovha akadzivirira muprofita wake aiva neushingi (w09 12/1 25 ¶1)
-
Kuchera Pfuma muShoko raMwari: (8 min.)
Jer 27:2, 3—Nhume dzakatumwa kuJerusarema dzingangodaro dzaidei, uye nei Jeremiya akapa nhume dzacho majoko? (jr 27 ¶21)
Jer 28:11—Zvii zvine musoro zvakaitwa naJeremiya paaipikiswa naHananiya, uye tinodzidzei? (jr 187-188 ¶11-12)
Kuverenga Bhaibheri kwevhiki rino kwakudzidzisei nezvaJehovha?
Ndezvipi zvimwe zvawakawana pakuverenga Bhaibheri kwevhiki rino?
-
Kuverenga Bhaibheri: (4 min. zvichidzika) Jer 27:12-22
SHANDA NESIMBA MUUSHUMIRI
KURARAMA KWECHIKRISTU
Rwiyo 17
“Nziyo dzeUmambo Dzinotishingisa”: (15 min.) Kukurukurirana. Ratidzai vateereri vhidhiyo inonzi Rwiyo Rwakakurudzira Vasungwa.
Chidzidzo cheBhaibheri Cheungano: (30 min.) kr chits. 11 ¶9-21
Kudzokorora Zvadzidzwa Uye Kutaura Zvichadzidzwa Vhiki Rinotevera (3 min.)
Rwiyo 26 Nemunyengetero


text:
Pimagonyonhatu
Muchidzidzo Pimanyika, pimagonyonhatu chidzidzo chinoongorora hukama huripo pakati penhambwe dziri pamativi nemagonyo egonyonhatu. Kukura kwakaita gonyo kunodudzwa negovano dzinoti sine, cosine, uye tangent
Govano (ratio) izwi rinoreva hukama huripo pakati penhamba mbiri dzine nzenda (dimensions) dzakafanana. Govano inonyorwa seizvi (a:b), izvi zvichitiudza kuti nhamba yechipiri inopinda kangani mune yokutanga.
Rheshiyo dzePimagonyonhatu[chinja | edit source]
Ichi chidzidzo chononzi trigonometric ratio kuEnglish. Chidzidzo chino chinotaura pamusoro pehukama huripo pakati penhambwe dziri pamativi nemagonyo egonyonhatu. Chikamu ichi tinoshanda negonyonhatu yemutwi tichidzidza nezve rheshiyo dzinoti tangent, sine uye cosine. Rheshiyo idzi dzinoshandiswa kuti tizive mativi uye magonyo ane hukuru hunenge husinga zivikanwe.
Kuti tipinde muchidzidzo cheRheshiyo dzePimagonyonhatu tinotanga tadudza mazita anopiwa kumativi egonyonhatu. Mativi matatu anopiwa mazita zvichibva pakuti tiri kushanda negonyo ripi regonyonhatu.
- Divi rakabatana negonyo ratiri kushanda naro rinonzi divi remuny'asi (adjacent kuEnglish),
- Divi rakatarisana negonyo ratiri kushanda naro rinonzi darisanwa (opposite kuEnglish) ; iri divi rakaita mutwi nehwaro.
- Divi guru rine nhambwe yakareba kupfura mamwe rinonzi muzendami (hypotenuse) nokuti rinoita sokunge rakazendamiswa rakatsigirwa kuhwaro nedarisanwa.
Sine yegonyo iRheshiyo yenhambwe dzedarisanwa nemuzendami. Sine ine tsazaniso inoti:
Sine = darisanwa/muzendami
Cosine yegonyo iRheshiyo yenhambwe dzedivi remuny'asi nemuzendami. Cosine ine tsazaniso inoti:
Cosine = divi remuny'asi/muzendami
Tangent yegonyo iRheshiyo yenhambwe dzedarisanwa nedivi remuny'asi. Tangent ine tsazaniso inoti:
Tangent = darisanwa/divi remuny'asi


text:
Malven Mugadzikwa —
KOREJI yeMsasa Industrial Training College (MITC) iri muHarare yovandudza hunyanzvi hwevashandi vemuindasitiri nedonzvo rekusimudzira kugadzirwa kwezvinhu zvakasiyana munyika.
Vakafanobata chigaro chemukuru weMITC, VaWebster Tunduwani, vanoti koreji yavo yakavambwa nechinangwa chekuvandudza hunyanzvi hwevanoshanda mumaindasitiri akasiyana sezvo kumaindasitiri kuriko kune hwaro hwekugadzirwa kwezvinhu zvakawanda zvinofambisa upfumi hwenyika zvakanaka.
“Chinangwa chedu chikuru kuvandudza hunyanzvi hwevashandi vemuindasitiri mumabasa akasiyana. Chikoro chedu chakavambwa mushure mekunge Hurumende yaona kuti munhu wese anoshanda muindasitiri anofanira kuva nemagwaro anoratidza kuti ane hunyanzvi mubasa raanenge achiita.
“Vamwe vanhu vanopinda muindasitiri vanenge vasina magwaro emabasa avanoita uye vamwewo vanenge vasina kupasa O-Level kana Grade 7 chaiyo.
‘‘Chikoro chedu hachitarisi kuti munhu akapasa here kana kuti kwete, asi kuti anogona kunyora nekuverenga here. Tisu tinozomuumba kuti ave nehunyanzvi hwakakwana mubasa raanenge achiita.
“Tinotanga nemunhu kwekutanga kwebasa raanenge achida kudzidzira kana kuvandudza kusvika ava kugona.
‘‘Tinosiyanisa mukutora kwedu, kune vane chikoro avo vane danho ravanotangirawo rakasiyana nevasina kupasa,” vanodaro VaTunduwani.
Vanoenderera mberi vachiti, “Chikoro chedu chinogamuchira munhu wese nekuti donzvo redu kubura nyanzvi dzekushanda mumaindasitiri. Tinodaro nekuti maindasitiri mazhinji vanhu vakawanda vanoshanda nemishina dzinova nyanzvi dzatinobura isu. Ndivo vanoumba hwaro hwemakambani.
Hatina rusarura pakutora vatinodzidzisa uye vazhinji vagara muindasitiri vanouya pano vachiwedzera hunyanzvi hwavo vozoongororwa kuti vava kugona here mabasa avo avanenge vadzidziswa (trade-tested).”
Vanoti pakoreji pavo vanodzidzisa wose anouya hunyanzvi hwekushandisa makombiyuta pamwe chete nekugona kuzvitangira mabhindauko akasiyana.
VaTunduwani vanoti vamwe vavanodzidzisa vanovapowo mabasa ekuita pakoreji yavo kuitira kuti varatidze hunyanzvi hwavo.
“Pachikoro pedu pano vana vanopihwa basa rekutoita kuratidza hunyanzvi hwavo.
Kune vamwe vatinopa basa rekugadzira mota dzinouya pano dzakafa, kuvaka mimwe midhuri yepano kana kune yemamwewo makambani, kugadzira midhuri nezvimwe zvakawanda,” vanodaro.


text:
Sachigaro weZimbabwe Electoral Commission, ZEC, Amai Rita Makarau, vanoti vanhu vanofanira kuziva mutsauko uripo pakati pemichina yekunyoresa vanhu kuvhota kana kuti Biometric Voter Registration nenyaya yekuvhota vanhu vachishandisa macomputer sezvinoitwa munyika dzakabudirira dzakaita seAmerica kana kuti e-electronic voting.
Izvi zvinotevera nyaya yabuditswa mubepanhau reHerald yekuti vakawanda vari kuramba kushandiswa kwemichina yeBRV musarudzo dza2018.
Sangano rinoongorora sarudzo rakazvimirira reZimbabwe Election Support Network rati mashoko akadai anoratidza kuti vanhu havana ruzivo nezvesarudzo uye ZEC inofanira kuona kuti paitwa dzidziso kuti vanhu vasareve nepasipo.
ZESN yati kushandiswa kwemichina yeBRV kunobatsira kuti vanhu vaite chivimbo nesarudzo uye zvinopawo kuti zita remunhu risawanikwe kakawanda mugwaro revavhoti.
Amai Makarau vanoti vari kugadzirira kutenga michina yekunyoresa kuvhota..


text:
Kuperekera magetsi
Muchidzidzo fundoyetsimba shoko rokuti kuperekera magetsi (conduct in English) rinoreva kutakura magetsi kubva pane nzvimbo kuenda pane imwe. Simbi dzinopereka magetsi kubva panzvimbo A kuenda pana B. Apa kupereka kutaura kuti magetsi ndiwo achafamba, iyo simbi pachayo inokwanisa kusafamba asi ichifambisa magetsi. Iri shoko rokuti kupereka richafanobata kusvika pawanikwa rimwe riri nani. Simbi inopereka magetsi inogwinha nokuda kwemagetsi ayakatakura. Copper ndiyo simbi inoshandiswa kunyanya pakuperekesa magetsi nokuti inotakura zvakanaka pane dzimwe simbi, isingarase simba remagetsi.
Kupiwa kwezita[chinja | edit source]
Apa zviri kuitwa nesimbi inotakura magetsi zvakafanana naTete vanonopereka muzukuru wavo Kundayi kwaBangamuseve uko akaroorwa asi ivo Tete pachavo vasiri kubva pavo pamusha pavanogara. Apa Tete vanonosvitsa Kundayi kumusha kwemurume wake asi yavo nzvimbo yavanogara haichinje. Iri shoko richashandiswawo kutaura kufamba kwemadziya kubva panopisa kuenda panotonhora; zvakare simbi dzinopereka madziya zvakanaka.
- Chiro chinotakura kana kupereka magetsi chinonzi mherekeso yemagetsi, pahuwandu mherekeso yemagetsi zvakare. Simbi inonzi copper inoshandiswa kunyanya pakupereka magetsi.
- Chiro chisingatakure kana kupereka magetsi chinonzi rutsuwa rwemagetsi. Ceramic inoshandiswa serutsuwa rwemagetsi pamapango anotsigira waya dzemagetsi nokuti iyo ceramic haitenderi kuyerera kwemagetsi mairi.


text:
Basel Airport Inotengesa neAll Cost Taxi ku / kubva EuroAirport
Mitengo yakaderera yakachengetedzwa yeBasel ndege inoshandiswa kuenda uye kubva kuEuroAirport Basel. Hazvinei kana iwe ukanyora woga kana kuti boka revanhu 7, tinokutora kupi zvako kwaunoda uye tinokuunza nekutsvaga uye wakachengeteka kuhofisi yeBasel. Basel Airport inonyatsovimbiswa, tichaiongorora uye tichasangana newe muimba. Taura nesu iko zvino, hapana chikonzero chekubhadhara zvisati zvaitika, hapana kubhadhara kunoda kudiwa, hapana kadhi rechikwereti rinodikanwa. Bhuku ikozvino uye kuripa mushure mebasa.
kontakt@transferservice-basel.ch


text:
Ungada here kuverenga nyaya ino mumutauro we%%?
Bhaibheri repaIndaneti | SHANDURO YENYIKA ITSVA YEMAGWARO MATSVENE
Ungada here kuverenga nyaya ino mumutauro we%%?
14 Zvino Samsoni akaenda kuTimna,+ akaona mumwe mukadzi kuTimna pavanasikana vevaFiristiya.
2 Naizvozvo akaenda akanoudza baba vake naamai vake akati: “Pane mukadzi wandaona kuTimna pavanasikana vevaFiristiya, zvino nditorerei iye ave mudzimai wangu.”+
3 Asi baba vake naamai vake vakati kwaari: “Pakati pevanasikana vehama dzako nepakati pevanhu vokwangu vose hapana mukadzi here,+ zvawava kuenda kunotora mudzimai pavaFiristiya vasina kudzingiswa?”+ Zvisinei Samsoni akati kuna baba vake: “Nditorerei iyeye, nokuti ndiye akandinakira.”
4 Kana vari baba vake naamai vake, havana kuziva kuti zvakanga zvichibva kuna Jehovha,+ kuti akanga achitsvaka mukana wokurwa nevaFiristiya, vaFiristiya zvavakanga vachitonga Israeri panguva iyoyo chaiyo.+
5 Naizvozvo Samsoni akaenda kuTimna nababa vake naamai vake.+ Paakasvika kuminda yemizambiringa yeTimna, chokwadi, tarira! mwana weshumba aiva nezenze akanga achidzvova paaisangana naye.
6 Mudzimu waJehovha wakabva watanga kushanda paari,+ zvokuti akamubvarura nepakati, sezvinongoita munhu anobvarura mbudzana hono nepakati, asi hapana kana chaaiva nacho muruoko rwake. Iye haana kuudza baba vake kana amai vake zvaakanga aita.
7 Akaramba achienda akatanga kutaura nomukadzi wacho; uye akanga achakanakira Samsoni.+
8 Zvino kwapera chinguva akadzokera kunomutora kuti aende naye kumba.+ Munguva iyi akatsauka kuti atarire mutumbi weshumba iya, uye makanga mava nebumha renyuchi nouchi+ muchitunha cheshumba yacho.
9 Naizvozvo akahumorera muzvanza zvake akaramba achifamba, achidya.+ Paakabata baba vake naamai vake, akabva avapa humwe, vakatanga kudya. Asi haana kuvaudza kuti akanga amora uchi hwacho muchitunha cheshumba.
10 Zvino baba vake vakaramba vachienda kumukadzi wacho, uye Samsoni akaita mabiko ikoko;+ nokuti ndizvo zvaiitwa nemajaya.
11 Pavakamuona, vakakurumidza kutora vaperekedzi makumi matatu, kuti varambe vainaye.
12 Samsoni akabva ati kwavari: “Ndapota, regai ndikutaurirei chirahwe.+ Kana mukandiudza uye mukachidudzira mumazuva manomwe+ emabiko, ipapo ndichakupai nguo dzomukati makumi matatu nenguo dzokupfeka makumi matatu.+
13 Asi kana musingakwanisi kundiudza, munofanira kundipawo nguo dzomukati makumi matatu nenguo dzokupfeka makumi matatu.” Ivo vakati kwaari: “Taura chirahwe chako, tichinzwe.”
14 Naizvozvo akati kwavari:
“Chokudya chakabuda muchinhu chinodya,+Chinotapira+ chakabuda muchinhu chine simba.”
Asi havana kukwanisa kududzira chirahwe chacho kwemazuva matatu.
15 Nezuva rechina vakatanga kuti kumudzimai waSamsoni: “Nyengedza murume wako kuti atiudze chirahwe chacho.+ Zvikasadaro tichakupisa nomoto iwe neimba yababa vako.+ Makatikoka pano kuti mutore zvinhu zvedu here?”+
16 Naizvozvo mudzimai waSamsoni akatanga kumusvimhira misodzi,+ akati: “Unondivenga chete, unondivenga, uye haundidi.+ Pane chirahwe chawakataurira vanakomana vevanhu vokwangu,+ asi ini hauna kundiudza.” Iye akati kwaari: “Chokwadi, handina kuchiudza baba vangu naamai vangu,+ zvino ndinofanira kuchiudza iwe here?”
17 Asi akaramba achimusvimhira misodzi kwemazuva manomwe aienderera mberi mabiko avo, uye pazuva rechinomwe iye akapedzisira amuudza, nokuti akanga amumanikidza.+ Akabva audza vanakomana vevanhu vokwake chirahwe chacho.+
18 Naizvozvo varume veguta racho vakati kwaari pazuva rechinomwe asati ambopinda muimba yomukati:+
“Chii chinotapira kupfuura uchi,Uye chii chakasimba kupfuura shumba?”+
Iye akatiwo kwavari:“Kudai manga musina kurima netsiru rangu,+Mungadai musina kududzira chirahwe changu.”+
19 Zvino mudzimu waJehovha wakashanda paari,+ zvokuti akaenda kuAshkeroni+ akauraya varume vavo makumi matatu, akatora zvaakavapfekenura, akapa vakanga vadudzira chirahwe chacho nguo dzacho.+ Akaramba akatsamwa kwazvo, akaenda kumba kwababa vake.
20 Mudzimai waSamsoni+ akazova womuperekedzi+ wake waakanga ashamwaridzana naye.
Tumirawo vamwe
Tumirawo vamwe
SHANDURO YENYIKA ITSVA YEMAGWARO MATSVENE
Vatongi 14
Shona
Verengera Bhaibheri paIndaneti
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Kune zvinhu zvishoma kuti kumutsa rudo mukati memoyo wangu Jesu akaita kunzwa vaKristu vatsva - kana vaKristu - kuita paruzhinji ounyanzvi hwokugadzira kutenda kwavo kuburikidza nokubhabhatidzwa. Ndinofunga dzimwe shamwari dzangu, Zvisinei, vaiva muchiso vaKristu vatsva uye vaiva zvishoma vakavhiringidzika pamusoro pezvinoreva kuti zvaireva. Vanonzwa Mashoko Akanaka kuti they've zvakagadziridzwa zvisikwa zvitsva, kuti vane mwoyo mutsva, kuti vave akageza uye wakarurama. Uye vanofunga kuti izvi zvinorevei havazorambizve vanotamburira kana chiso muedzo. Asi munhu who's anga muKristu kwevhiki zvinogona kukuudza that's asina chokwadi. Mubvunzo hausi kana ticharamba nemiedzo. The mubvunzo, ko isu sei muedzo?
Ndakaverenga mazwi vhiki rino kuti akati, "Varume vose vanoedzwa. Hakuna munhu anorarama kuti harungaputswi pasi, chero bedzi ndizvo muedzo zvakarurama, akaisa zvakarurama dzashanduka. "Ko uyu mutsara yechokwadi? Hakuna ambova munhu akunde kunyange zvakanaka akaisa miedzo? tsime, let's kutendeukira kuna Luke 4:1-2:
Jesu, azere noMweya Mutsvene, akadzoka kubva paJorodhani akatungamirirwa noMweya mugwenga, apo mazuva makumi mana akanga anoidzwa nadhiabhorosi. Haana chaakadya pamazuva iwayo, uye pakupera akanzwa nzara.
kumashure
Chekutanga, anorega kurukura chaiyo apo tiri mumamiriro Luke's vhangeri. A shoma yapfuura, muchitsauko matatu, Johani Mubhabhatidzi ari kuparidza nezvaJesu uye achibhabhatidza vamwe, uye Jesu pachake anouya kuzobhabhatidzwa naye. John yave achibhabhatidza yakawanda vanhu, asi apo Jesu anobhabhatidzwa chinhu chakasiyana chinoitika. Mweya Mutsvene anoburukira pane pake mumuviri wakaita senjiva; uye inzwi rinobva kumatenga richiti, "Ndiwe Mwanakomana wangu unodikamwa; nemi wandinofarira. "Saka pano isu Mwari kuzivisa Jesu kungova muprofita munhuwo, kungova Mesiya; Jesu ndiye Mwanakomana chaizvo waMwari.
Ataura kwatiri pamusoro kuzivisa ichi kubva kuna Mwari, uye asati kutiudza chii Mwanakomana waMwari akabhabhatidzwa achaita, Kufanana rinotipa dzinza, kutiudza pamusoro Jesus' dzinza. The dzinza anoenda yose nzira kudzokera Adam. Saka pano tine Ishe Jesu, ndiani Mwanakomana waMwari waMwari kwete chete, asi Iyewo waAdhamu, Munhu wokutanga chaizvo. Jesu akasiyana nevamwe. Jesu ndiye Mwari, murume.
saka, uyo nani kutarisa kudzidza kuti tinofanira kuita sei kuti muedzo? Apo tinotarisa mundima mbiri idzi, tiri kuenda kutarisa zvinhu zvitatu tinofanira kuyeuka patinosangana nemiedzo.
ini. Mwari Inokutendera uye Anoshandisa Muedzo Sezvo Chikamu Plan Rake (1-2munhu)
Jesu, azere noMweya Mutsvene, akadzoka kubva paJorodhani akatungamirirwa noMweya mugwenga, apo mazuva makumi mana akanga anoidzwa nadhiabhorosi.
Saka kutevera rubhabhatidzo rwaJesu, kwaakanga akaziviswa Mwanakomana waMwari uyo naBaba akanga unofadzwa, ungatarisira kuti Mweya waMwari kwaizoita Jesu kubvisa zvakaipa naMambo Herodhi, kana zvichida ndimutume zvakananga kuti atange ushumiri hwake rokuparidza uye kuita zviratidzo nezvishamiso. Asi that's haana apo Mweya Mutsvene kunotungamirira naYe. Panzvimbo Mweya Mutsvene kunotungamirira naye murenje. Mweya Mutsvene kunotungamirira naye kunzvimbo chaizvo apo dhiyabhorosi achaita kumuedza.
Zvino zvirokwazvo Mambo, zvose-achiziva Mutsvene anoziva kuti Ari kutungamirira Jesu kunzvimbo chaizvo apo Satani kumuedza - zvakafanana kuti Mweya Mutsvene aiziva munaMabasa 20, kuti akanga achitungamirira Pauro kuJerusarema, uye kuti Pauro vaizotambudzwa uye asungwa ikoko. Anoudza Paul nezvengozi iri pamberi pake, asi constrains Pauro kuenda kuti Angangodaro kuparidza Evhangeri. Izvi hazvina kusiyana. Mweya Mutsvene anoziva kuti Jesu vachakwandwa akasangana uye akashora nadhiyabhorosi, asi Anotungamirira naYe ikoko zvakadaro.
Nei Mutsvene aizotuma Jesu kurenje kwaachanomira kuedzwa? In chiedza God's kuzivisa kuti Jesu ndiye Mwari zvinofadza uye Mwanakomana waMwari, uye Luke's mazita zvinoratidza kuti Jesu mwanakomana waAdhamu uyewo, Muedzo uyu anogadza mamiriro ezvinhu kuti Jesu aratidze kuti iye ndiye akanga achangobva akaparidza kuva. Izvi kunetsana murenje anopa Jesu dariro kuratidza paChake kuva Mwari-munhu.
It's zvakada nzira dzakawanda vakabvuma Miami Heat mwaka uyu. Lebron James ndiye MVP of League, asi chikwata chake can't kukunda Championship. Anobva Cleveland Cavaliers, uye zvikwata pamwe nevamwe vatambi vaviri zvikuru. Zvino vakati chikwata wavanogona kukanda mhemberero huru, dundundu, nekuti vose tarenda zvavanazvo, vachava kuhwina 5, 6, 7 - Zvichida zvakatonyanya - Championships sechikwata. Saka munhu wese akateerera kuzvirumbidza kwavo, they've akanzwa zvose hype pamusoro chikwata ichi Super. Zvino nenguva anotanga vanofanira kuratidza uye kuratidza pachavo. Are iwe hope ichi chinoshamisa chikwata kuti you've akadanidzira pachako kuti uve? Uye nhau vakatarira uye vainyatsoongorora dzavo dzose kutama kuona kana vakanga enhoroondo chikwata wose aitarisira.
Zvakanaka yakafanana fashoni, chikuva yakatogadzirwa Jesu kuratidza Pachake kuti Mwanakomana waMwari. Acharamba kufadza Mwari?
Tinogona kufunga pamusoro Adhamu mubindu. Akanga chakaitwa nomufananidzo waMwari, kuratidza kubwinya God's zvakasiyana nevamwe. Asi zvino muedzi, nyoka anouya kuna Evha uye achinyengedza zvose. Vakasateerera Mwari, tichitenda nhema nyoka pamusoro chokwadi chaMwari. Adhamu haana kuratidza kuti ndiani Mwari wakamuita kuti ave. Tinoona Israeri murenje vachitadza kuteerera Mwari. Tinoona pamusoro ichi uye pamusoro muMagwaro. Mwari anoita munhu uchamukudza, asi munhu anotadza uye asingateereri Mwari.
Saka Adhamu wechipiri kuita chii wokutanga kuita? Jesu kukwanisa kuitei vaIsraeri vakakoniwa kuita? Dhiabhorosi ikauya uye aedze Jesu kwamazuva makumi mana. Jesu anoita kuva ani iye rakaparidzirwa kuva. Jesu anoratidza Pachake kuti Mwanakomana waMwari akauya kuzotiponesa kubva kuzvivi zvedu uye ndiani wedu asina chivi mupristi mukuru. Uye Mweya Mutsvene vakamutuma ikoko kuita izvozvo.
ikozvino, Ini don't kuda kwangu anongedze kusanzwisiswa sokunoreva kuti Mwari pachake akaedza Jesu kuti aite zvakaipa. Kuti ndezvenhema. Asi zviri pachena kwazvo muBhaibheri kuti isu achiedzwa kuita zvakaipa harwuwire kunze God's uchangamire. It's kwete chinhu kuti akaverevedza pasi Radar. Hakuna uye hapana zvose zvakasikwa zviri kunze utongi hwake. Mwari ndiye chose changamire. Hapana munyika kuti chingaitika pasina mvumo Mwari wedu changamire. nemuedzo uyu zvinoitika nemvumo yaMwari. Mwari akabvumira uye akaronga kurishandisa kubwinya kwake kuburikidza naJesu.
Hama nehanzvadzi, James anoita chaizvo pachena kuti kana isu vanoidzwa hatisi achiedzwa Mwari. Asi ziva kuti Mwari ari kubvumira kuti muedzo uye Akaronga kurishandisa kubwinya kwake. Mwari anoshungurudzika yokuti pane masimba zvakaipa munyika kuti vanoedza kurwisana nesimba rake uye pakuedza iwe kubva munzira yakarurama. Asi ziva kuti tempters avo kupindura Baba venyu vari Kudenga. Uye Achashandisa kunyange navo kubwinya kwake.
Zvino ndinoziva kune vazhinji vedu dzimwe nguva tine yakamanikana pfungwa sei isu kukudza Mwari munyika. Tinofunga kuti Mwari ari chete akudzwa mukuteerera paruzhinji dzakadai nekugoverana Vhangeri vavakidzani vedu, kana kupa pekugara, kana kuparidza. Ndinoda kuti muzive kuti izvi hazvisi chete nokuteerera mhando kuti chinokosha. Vose paruzhinji uye pasiri kuteerera nhau kwazvo. Hapana haafaniri kuva vateereri kuitira kuti vakudze Mwari Universe.
Kana tiri toga, uye isu vanoidzwa kuchivi, Mwari akudzwa nokuteerera kwedu. Mwari akudzwa apo isu kudzivisa dzinonyengedza nhema nomuvengi, kutevera mirairo yaMwari wedu wakanaka. Rinokudza kunaka Kwake, uye kuvimbika, uye simba rake rokuponesa vatadzi. Saka hama nehanzvadzi, nguva dzose Mwari anobvumira kuti tiedzwe, nguva ari wakaisirwa kuti vakudze Mwari nokuda kwekutenda naye pamusoro nhema nomuvengi.
Mwari ane chinangwa kubvumira kuti tiedzwe. Muchiitiko ichi Mwari zvinoratidza kuti Jesu asina Mwanakomana waMwari, ndiani anogona kukunda muedzo radhiabhori.
II.Weakness Hakusi An Zvikodzere To nemuedzo
Haana chaakadya pamazuva iwayo, uye pakupera akanzwa nzara.
Sezvo Ishe Jesu anoedzwa, Iye ari simba uye kudzivirirwa pakusava. Mashoko acho ari pachena kuti Jesu achitsanya 40 mazuva. Panoperera avo 40 mazuva Jesu aiva nenzara - inoita mhando pachena; funga pamusoro uchizvinyima zvokudya 40 wose mazuva.
Tinowanzofunga vanoda kufunga Jesu akakwana, asi Akanga asina akakwana. Aiva Mwari-munhu. Pane musiyano. Jesu aiva munhu chaiye. Saka akanga vanosanganawo kuneta, kana kushaya simba, kana nzara. Muchiitiko ichi, Satani anoedza Jesu anodzivirira kamwe sezvo iye ane nzara. Uye vanorwa Jesu zvakananga munzvimbo kuti vatambe vake iyezvino Kurwara.
Iye haangaidzi Jesu ane zvikuru pakarepo ushe, nezvokudya, nezvinhu kuti chaifanira ive. Iye haangaidzi Jesu nezvinhu zvinogona kuva chakakodzera Yake, asi Jesu anoramba pachake. Jesu anoratidza pachake pano, kuva mwanakomana munhu haana kuuya kuzoshumirwa, asi kushumira.
Hama nehanzvadzi, hatifaniri kuva benzi zvakakwana kufunga kuti Satani arege kutirwisa munguva yedu utera. Ndakaverenga mazwi vhiki rino kuti akati, "Mukana anouya chete muchigogodza kamwe, asi muedzo anoteya pamusoro bhero. "Miedzo haasiyi nyore. Muedzo richaramba uye vanopfeka iwe pasi. Kufanana villains ari anotyisa uyo kudzinga vanhu vanobatwa kusvikira pakupedzisira pokumubatira kana kuwana takaneta kumhanya zvimwe. Uye Satani haasi kuenda zvidzore pamusoro penyu munguva muutera. Satani ndiye muvengi wedu!
Izvi zvaizova sehondo kucherechedza kusimba pavavengi vavo, uye vachisarudza kuti aise kure navo. tsime, aihwa, that's kwete ainoita. Apo muchiuto ona utera, kuti ndiyo nguva yakakwana yokuti kurwisa nokuti mukana kubudirira ndiwo yepamusorosoro. Zvakanaka nenzira yakafanana, nyika, nyama, uye dhiabhori musingadi kure nhema dzavo munguva muutera. chokwadi, vachava chete kuzokurwisa zvakawanda.
Saka sei Jesu akakwanisa kukunda muedzo dhiyabhorosi panguva Yake utera? It's chokwadi kuti dhiyabhorosi kumbowana mukana kutungamirira Jesu chivi, asi Jesu haana sei kumukunda? tsime, kana isu akatarisa ndima pazasi, tinoda kuona kuti Jesu akaita chii naAdhamu haana kuita. Jesu aidavira Shoko raMwari, pamusoro Shoko Satani. Jesu akabvuma kuda kwake kuda kwaBaba. Munguva dzokuedzwa, isu shouldn't kuedza kudzivisa nokungonzwawo rokuita kudaro. Nokuti chokwadi tose simba zvakakwana.
Muedzo munguva utera rinotanga nzira pamberi muedzo pachayo. Kudzivisa muedzo uchasangana vhiki inotevera kunotanga svondo rino. Chii chauri uchiwana? Chii Uri kuzadza nokuzvishongedza? Sei Uri zvokudya kutenda kwako? Jesu akanga asina simba. Asi kunyange Jesu akanga usina chawadya, Akanga azere noMweya. Tinofanira kutsvaka, sezvo rinokurudzira Ephesians, zadzwa - uye nokugarwa - Mweya waMwari. Tinofanira kuva zviso zvedu muShoko raKe, apo Anopa uye chinosimbisa kutenda kwedu zvipikirwa zvake. Uye tinofanira kuita izvi pamwe chete nehama dzedu nehanzvadzi mukutenda.
Pane nguva muupenyu hwedu kana tichinzwa simba nokuda kwezvikonzero zvakasiyana-siyana. Tinogona kuva yakaneta, kana mupfungwa vakapedzwa, kana muchirwara, kana zvichida we're saka chokwadi simba redu kuti we're simba asingazivi. Asi pasinei neutera zviri, it's asiri kuzvipembedza kupa mu. Panguva iyi vanotambura vari inopiwa pamusoro muedzi angaita seanotora mwoyo chaizvo, asi Shoko raMwari richiri vechokwadi, uye aSatani chokunyengedza richiri nhema.
Kana wave nomuedzo unzenza kuzviyeuchidza kuti Mwari akati, "Hamuzi venyu, makatengwa nemutengo. Naizvozvo kudzai Mwari nomuviri wenyu. "Uye kana wave pamuedzo kuti nokuzvikudza uye pakuchiva kuzviyeuchidza kuti Mwari akati, "Don't tarisa yedu iwe asi zvinofarirwa nevamwe." Munguva utera tinofanira, saJesu, kunamatira Shoko raMwari nokumuteerera.
III. Muedzi kare akakundwa
Kuverenga ndima iyi taigona kuvimba kune vari mwoyo, kufunga, "Man, Jesu ndiye saka mutsvene Ndinoshuva kuti dai saiye,"kana, "Man, I'm ndangofanana Adhamu wokutanga pane yechipiri. Ndiri kufanana Jona kupfuura Jesu. "Hama nehanzvadzi, kuti ndezvechokwadi muKristu wose uye dzisiri dzechiKristu. Tose zvikuru vakafanana Jona kupfuura Jesu.
Asi chinhu pamusoro kuteerera kwaJesu kuti tinorava pamusoro pano ndechokuti Jesu yakanga isingori murume. Jesu akanga asiri chete mumwe wedu uyo zvakaitika kuva vanoteerera mumwe. Aihwa, Jesu aiva Adam mutsva vaiuya kwatiri kumiririra patsva. Kuteerera kwaJesu kwete chete zvinofadza Mwari iyoyo, asi Jesu anoteerera kwatiri kuti taikwanisa kuva zvinofadza kuna Mwari. Jesu anoita chii isu couldn't kuita. Iye anopfuura miedzo kuti Adhamu aisagona kupfuura uye kuti vaIsraeri vaisagona kupfuura - uye kuti hapana munhu asati kana pashure pake aigona kupfuura. Jesu anoteerera apo hapana wedu aigona. Jesu akakunda vavengi hapana wedu aigona kukunda. Uye ichi kunyanya kukundwa, mugwenga, akanga achinongedzera rinokunda kukundwa Satani kuti zvichaitika pachapera Luke's vhangeri.
Kunyange zvazvo Jona akanga zvokutadza youtsinye kunyange kuparidzira vavengi vake, Ishe Jesu akauya pasi pano uye akafira vavengi vake. Pamuchinjikwa Jesu akaripira nguva dzose chete kuti isu takasiya nomuedzo. Rega nguva. Nokuti mutendi, hakuna chivi yedu kuti Jesu haana kubhadhara. Zvino Jesu akamuka kubva muguva, akundwe chivi, rufu, uye dhiabhori. Dhiabhorosi akakundwa. Uye kana isu aizosiya zvedu uye kutenda kwedu muna Kristu isu tinogona kugamuchira zvose mibayiro kuti vaiwana. Kuona kuteerera kwaJesu hazvifaniri kutiodza mwoyo, Zvinofanira anotikurudzira.
vhiki rino kana muchiedzwa kutadza, yeuka kuti muvengi wako watopiwa vakundwa Ishe wenyu. Unofanira don't kupa kuti chivi chenyu. Muedzi yakatobuda akarasika. maketani Your yatyorwa. Famba rusununguko yakatengwa kwamuri panguva muchinjikwa. Don't kuedzwa zvinorayirwa muvengi akakundwa. Jesu akafa uye akamukazve, kuti taizova kupikisa muedzi, mutarire saIye. Tiri indwelled pamwe chaizvo iwoyu uye isu kuashandisira chombo zvikuru chete.
mhedziso
Kana tikaedzwa, let's yeuka kuti Mwari anobvumira uye anoshandisa muedzo, kuti utera hachisi chimwe chikonzero nemuedzo, uye kuti muedzi kare vakundwa.
Munyori VaHebheru anotarisa muedzo uyu uye anowana kurudziro huru:
Nokuti hatina mupristi mukuru asingakwanisi kunzwira tsitsi kusava nesimba kwedu, asi tine munhu Wakaedzwa munzira dzose, sezvo tiri -Asi akanga asina chivi. Ngatikurukurei zvino kuchigaro cheushe chenyasha nechivimbo, isu kuitira kuti vagamuchire ngoni uye tiwane nyasha kutibatsira munguva yedu yokushayiwa. (Hebrews 4:15-16)
Ishe Jesu anogona kunzwira tsitsi nesu. Ange akaedzwa sezvo tikaedzwa, asi Haana nokusingaperi akapa nokuita naYe zvakakwana mupristi mukuru. Saka tinogona kutaura chake choushe nechivimbo, aikumbira tsitsi uye nyasha. Let's kuenda kwaari zvino.


text:
Mamwe makambani anouchika mbeu munyika anoti ane mbeu inokwanirana nemurimi wese uye anoti mbeu iri kunonoka kuenda kuvarimi pasi pezvirongwa zvehurumende zvinoti chePresidentil Input Scheme neCommand Agriculture nekuti hurumende yakanonoka kubhadhra mbeu iyi uye pane varimi vakawanda vasati vawana mbeu kunyange hazvo mvura yatanga kunaya.
Mashoko aya ataurwa nevakuru vakuru vemakambani eAgriseeds neDuPont Pioneer apo ashanyirwa nenhengo dzeparamende dzekomiti inoona nezvekurima idzo dzange dziri kuongorora kuti makambani aya akagakadzirira zvakakwana here mwaka uno.
Mukuru wekambani yeDuPont Pioneer yekuAmerica iyo inotengesa mbeu dzePionner nePannar muZimbabwe, VaTemba NKatazo, vati kambani yavo ine mbeu yakakwana uye vakatatonga kuendesa mbeu kuvarimi pasi pechirongwa cheCommand Agriculture as havasati vapedza sezvo imwe mbeu yacho isati yabhadharwa.
Vati pari zvino vakaendesa churu chetani rembeu kuvarimi uye vakamirira kuti hurumende ibhadhare mari yemamwa matani zviuru zvitatu nechidimbu.
Vaenderera mberi vachiti nyaya yechinono chekugadzirira mwaka ndiyo inokonzera kuti nyika iite nzara.
Mumiriri weMbire muNational Assembly, VaDouglas Karoro, vati varimi vemunzvimbo mavo vanochema nemutengo wembeu.
Asi Nkatazo vati mutengo wembeu muZimbabwe uri pasi chose kana zvichienzaniswa nenyika dzemudunhu rekuchamhembe kweAfrica kana pasi rose.
Mukuru wekambani yeAgriseeds, VaSimon Nyanhete, vaudzawo nhengo dzekomiti iyi kuti kambani yavo haisati yapedza kuendesa kuvarimi mbeu pasi pechirongwa chePresidential Input scheme uye vati vanotarisira kupedza svondo rinouuya.
VaNkatazo naVaNyanhete varamba mashoko ekuti makambani avo ari kuendesa mbeu tsaru isingamere kuzvirongwa zvehurumende.
VaNkatazo vati kambani yavo inege iri kutengesa mbeu yese yainorima mukati memakore maviri uye VaNyanhete vati zviri kunze kwemutemo kutengesa mbeu tsaru. Varimi vakawanda munyika vari kugunun’una kuti mbeu nezvimwe zvekurimisa zviri kunonoka pasi pezvirongwa zvehurumende izvo zvinozokanganisa goho ravo.
Hatina kukwanisa kubata gurukota rezvekurima, VaJoseph Made, kuti tinzwe divi ravo panyaya iyi.
Mukuru we sangano rinomirira varimi reZimbabwe Farmers Union, VaPaul Zakariya, nezuro vakaudza Zimbabwe Broadcasting Corporation kuti kunonoka kurima kunoderedza goho.
Hurumende iri kuronga kushandisa mazana mashanu ezviuru zvemadhora pasi pechirongwa cheCommand Agriculture apo iri kutarisira kuti mahekita zviuru mazana mana adyarwe chibage kuti nyika isaite nzara.
Mutevedzeri wemunyori mukuru mumahofisi emutungamiriri wenyika nedare remakurukota ayo ari kutangamirira chirongwa ichi, VaJustin Mpamhanga vakatenderera kune mamwe matunhu munyika svondo rapfuura vakaona kuti mune dzimwe nzvimbo vanhu vainge vasati vadyara mbeu kunyangwe mvura yaturuka.


text:
CHITSAUKO 22
Akanga Akavimbika Pasinei Nemiedzo
1, 2. Petro angangodaro aitarisirei Jesu paaitaura ari muKapenaume, asi panzvimbo pezvo chii chakaitika?
PETRO aitarisa zviso zvevanhu vaiteerera Jesu. Vaiva pasinagogi muKapenaume. Petro aigara mutaundi iri; ndimo maaiitira bhizimisi rake rekubata hove, pamhenderekedzo yokuchamhembe yeGungwa reGarireya; shamwari dzake dzakawanda, hama dzake nevamwe vaaiita navo zvebhizimisi vaigara imomo. Hapana mubvunzo kuti Petro aitarisira kuti vanhu vomutaundi rake vaizoona Jesu semaonero aaimuita uye vaizowanawo mufaro wokudzidza nezveUmambo hwaMwari kubva kumudzidzisi mukuru kupfuura vose. Asi handizvo zvakaitika.
2 Vakawanda vakanga vasingachateereri. Vamwe vaigunun’una zvainzwika, vachiramba zvaitaurwa naJesu. Zvisinei, Petro ainyanya kunetseka nezvakaitwa nevamwe vadzidzi vaJesu pachake. Zviso zvavo zvakanga zvisisina mufaro wairatidza kuti vainge vari kujekerwa, vachidzidza zvinhu zvitsva, uye vachidzidza chokwadi. Pari zvino, vairatidza kunetseka, kunyange kugumbuka. Vamwe vaitoti zvaitaurwa naJesu zvaishamisa kwazvo. Vasingachadi kuramba vachiteerera zvaaitaura, vakabva pasinagogi uye vakaregawo kutevera Jesu.—Verenga Johani 6:60, 66.
3. Kutenda kwaPetro kwakamubatsira kuti aitei kakawanda?
3 Yaiva nguva yakaoma kuna Petro nevamwe vaapostora. Petro haana kunyatsonzwisisa zvakataurwa naJesu musi iwoyo. Hapana mubvunzo kuti akakwanisa kuona chikonzero nei mashoko aJesu aigona kuita seaigumbura kana aizotorwa sezvaari. Petro aizoita sei? Aka kakanga kasiri kokutanga kuti kuvimbika kwake kuna Tenzi wake kuedzwe; uyewo kaisazova kokupedzisira. Ngationei kuti kutenda kwaPetro kwakamubatsira sei kuramba akavimbika pasinei nemiedzo yakadaro.
Ainge Akavimbika Vamwe Pavakaratidza Kusavimbika
4, 5. Jesu akanga aita sei zvinhu nenzira dzaipesana neizvo vanhu vaitarisira kwaari?
4 Petro aiwanzoshamiswa nezvaiitwa uye zvaitaurwa naJesu. Dzimwe nguva, Tenzi wake aiita uye aitaura nenzira yaipesana neizvo vanhu vaitarisira kwaari. Zuro wacho, Jesu ainge aita chishamiso chokudyisa zviuru zvevanhu. Vanhu vacho vakabva vaedza kumuita mambo. Kunyange zvakadaro, akashamisa vakawanda nokubva pavaiva, achirayira vadzidzi vake kuti vakwire chikepe uye vaende kuKapenaume. Vadzidzi zvavainge vachienda vari mugungwa usiku hwacho, Jesu akavashamisazve nokufamba pamusoro peGungwa reGarireya raiva nedutu, zvichipa Petro chidzidzo chinokosha pamusoro pokutenda.
5 Ava mangwanani, vakabva vaona kuti mapoka evanhu vacho akanga akwira zvikepe ndokuvatevera. Zvisinei, zviri pachena kuti vanhu ava vakauya nokungoti vaida kuti Jesu aite chishamiso chokuvapa zvokudya, kwete nokuti vaida kudzidza kubva kwaari. Jesu akavatsiura nokuti vainyanya kuda zvinhu zvenyama. (Joh. 6:25-27) Kukurukurirana ikoko kwakaenderera mberi pasinagogi muKapenaume, uko Jesu akaitazve zvakanga zvisingatarisirwi paaiedza kudzidzisa chokwadi chinokosha asi chakaoma kunzwisisa.
6. Jesu akapa mufananidzo upi, uye vateereri vake vakaita sei?
6 Jesu aida kuti vanhu ivavo vasamuona somunhu anongopa zvokudya, asi anovabatsira pane zvokunamata, sezvo upenyu hwake nerufu zvaizoita kuti vamwe vawane upenyu husingaperi. Saka akapa mufananidzo achizvienzanisa nemana, chingwa chakabva kudenga mumazuva aMosesi. Vamwe pavasina kubvumirana nazvo, akashandisa mufananidzo wakajeka, achitsanangura kuti zvaikosha kuti vadye nyama yake uye vanwe ropa rake kuti vawane upenyu. Paakataura izvozvo, vanhu vakagumbuka kwazvo. Vamwe vakati: “Kutaura uku kunoshamisa kwazvo; ndiani angakuteerera?” Vakawanda vevadzidzi vaJesu vakasarudza kurega kumutevera. *—Joh. 6:48-60, 66.
7, 8. (a) Petro akanga asati anzwisisa chii nezvebasa raJesu? (b) Petro akapindura sei mubvunzo waJesu kuvaapostora?
7 Petro aizoita sei? Anofanirawo kunge akavhiringidzwa nemashoko aJesu. Akanga asati anzwisisa kuti Jesu aifanira kufa kuti aite kuda kwaMwari. Petro akava pamuedzo wokurega kutevera Jesu sezvakaitwa nevadzidzi vaya vainge vasina kuvimbika vakasiya Jesu zuva iroro here? Kwete; chimwe chinhu chinokosha chakaita kuti Petro ave akasiyana nevarume ivavo. Chaiva chii?
8 Jesu akabva ati kuvaapostora vake: “Munoda kuendawo here?” (Joh. 6:67) Akabvunza vaapostora 12, asi Petro ndiye akapindura. Ndizvo zvaaiwanzoita. Petro angangodaro aiva mukuru pane vose. Chero zvazvingava, ndiye ainyanya kutaura kupfuura vose paboka racho; zvinoita sokuti kaiva kashoma kuti Petro azeze kutaura zvaaifunga. Panguva ino, akanga ari kufunga nezvemashoko aya akanaka uye asingakanganwiki okuti: “Ishe, tichaenda kuna ani? Ndimi mune mashoko oupenyu husingaperi.”—Joh. 6:68.
9. Petro akaratidza sei kuvimbika kuna Jesu?
9 Mashoko iwayo haakubayi mwoyo here? Kutenda kwaPetro muna Jesu kwakanga kwamubatsira kuva neunhu hunokosha kwazvo—kuvimbika. Petro akanyatsoona kuti Jesu ndiye chete Muponesi akanga agoverwa naJehovha uye kuti Jesu aiponesa nemashoko ake, kureva zvaaidzidzisa nezvoUmambo hwaMwari. Petro aiziva kuti kunyange zvazvo paiva nezvimwe zvinhu zvaainge asinganzwisisi, hapana kumwe kwaaigona kuenda kana aida kufarirwa naMwari uye kuwana chikomborero choupenyu husingaperi.
Tinofanira kuvimbika kudzidziso dzaJesu, kunyange padzinopesana nezvatinenge tichitarisira kana kuti zvatinofarira
10. Tingatevedzera sei kuvimbika kwaPetro mazuva ano?
10 Unonzwawo saizvozvo here? Zvinosuruvarisa kuti vanhu vakawanda munyika yanhasi vanoti vanoda Jesu asi havana kuvimbika kwaari. Kuti tive vakavimbika zvechokwadi kuna Kristu tinofanira kuona dzidziso dzaJesu sezvaiita Petro. Tinofanira kudzidza dzidziso dzacho, kunzwisisa zvadzinoreva, uye kurarama maererano nadzo kunyange patisingadzinzwisisi kana kuti padzisingaenderani nezvatinofarira. Tinogona kutarisira kuwana upenyu husingaperi uhwo Jesu anoda kuti tiwane kana chete tichiratidza kuti takavimbika.—Verenga Pisarema 97:10.
Akaramba Akavimbika Paakaruramiswa
11. Jesu akaenda kupi nevateveri vake?
11 Nguva pfupi pashure penguva iyoyo yavainge vaine zvakawanda zvokuita, Jesu akafamba rwendo rurefu nevaapostora vake nevamwe vadzidzi vakananga kuchamhembe. Nhongonya yeGomo reHemoni, iro raiva kunoperera Nyika Yakapikirwa nechokuchamhembe, dzimwe nguva yaioneka kunyange nemunhu aiva mumvura yeGungwa reGarireya. Jesu nevadzidzi vake vaienda kumisha yaiva pedyo neKesariya Firipi uye vakanga vachiswedera pedyo neGomo reHemoni. Vari munzvimbo iyi yaiyevedza, mavaigona kuona chikamu chakakura cheNyika Yakapikirwa nechokumaodzanyemba, Jesu akabvunza vateveri vake mubvunzo unokosha.
12, 13. (a) Nei Jesu aida kuziva kuti vanhu vaifunga kuti aiva ani? (b) Mumashoko aakataura kuna Jesu, Petro akaratidza sei kutenda kwechokwadi?
12 “Mapoka evanhu ari kuti ndini ani?” Jesu aida kuziva. Tinogona kungofungidzira Petro achitarisa mumaziso aJesu, achiona zvakare kuti Tenzi wake aiva nemutsa nepfungwa dzakapinza. Jesu aida kuziva kuti vanhu vaifunga kuti aiva ani kubva pane zvavakanga vaona nokunzwa. Vadzidzi vaJesu vakapindura mubvunzo wacho, vachidzokorora mamwe emashoko asiriwo aitaurwa nevakawanda nezvokuti Jesu aiva ani. Asi Jesu aida kuziva zvakawanda. Vateveri vake vepedyo vaiitawo zvikanganiso zvakadaro here? Akabvunza kuti, “Ko imi munoti ndini ani?”—Ruka 9:18-20.
13 Zvakare, Petro akakurumidza kupindura. Akataura nemashoko akajeka zvaiva mumwoyo yevakawanda vaivapo. Akati, “Ndimi Kristu, Mwanakomana waMwari mupenyu.” Tinogona kufungidzira Jesu achinyemwerera Petro achiratidza kubvumirana naye sezvaaimurumbidza noushamwari. Jesu akayeuchidza Petro kuti Jehovha Mwari, kwete munhu chero upi zvake, ndiye ainge aita kuti chokwadi ichi chinokosha chinzwisiswe nevaya vaiva nokutenda kwechokwadi. Petro akanga aitwa kuti akwanise kunzwisisa chimwe chechokwadi chinokosha chakanga chaziviswa naJehovha—kuzivikanwa kwaMesiya, kana kuti Kristu akanga afanotaurwa kare!—Verenga Mateu 16:16, 17.
14. Jesu akapa Petro ropafadzo dzipi dzinokosha?
14 Kristu uyu ndiye ainzi muuprofita hwekare dombo raizorambwa nevavaki. (Pis. 118:22; Ruka 20:17) Achifunga nezvouprofita ihwohwo, Jesu akaratidza kuti Jehovha aizotanga ungano padombo guru rakanga richangobva kuziviswa naPetro. Akabva apa Petro ropafadzo dzinokosha chaizvo muungano iyoyo. Haana kumupa chinzvimbo chinokosha kupfuura vamwe vaapostora sezvinofungwa nevamwe, asi akamupa zvimwe zvokuita. Akapa Petro “kiyi dzoumambo.” (Mat. 16:19) Petro aizova neropafadzo yokuita kuti vanhu vemapoka matatu akasiyana-siyana vave netariro yokupinda muUmambo hwaMwari—kutanga vaJudha, kwozotevera vaSamariya, uye pakupedzisira Vemamwe Marudzi, kana kuti vasiri vaJudha.
15. Chii chakaita kuti Petro atsiure Jesu, uye nemashoko api?
15 Zvisinei, pave paya Jesu akati vaya vanopiwa zvakawanda vaizova nezvakawanda zvavanozvidavirira pamusoro pazvo, uye zvakaitika kuna Petro zvinoratidza kuti mashoko iwayo ndeechokwadi. (Ruka 12:48) Jesu akaenderera mberi achibudisa pachena chokwadi chinokosha nezvaMesiya, kusanganisira kutambura uye kufa kwaaizoita muJerusarema. Petro akavhiringidzika nokunzwa zvinhu zvakadaro. Akaenda naJesu padivi ndokumutsiura achiti: “Zviitirei mutsa, Ishe; hamungambovi nomugumo uyu.”—Mat. 16:21, 22.
16. Jesu akaruramisa sei Petro, uye izano ripi rinoshanda ratingawana mumashoko aJesu?
16 Petro akafunga kuti akanga achibatsira Jesu, saka mhinduro yaJesu inofanira kunge yakamushamisa. Akatendeuka, akatarira vamwe vadzidzi vose—avo vangangodaro vaifunga zvakada kufanana ndokuti: “Enda shure kwangu, Satani! Uri chinhu chinogumbura kwandiri, nokuti haufungi zvinofungwa naMwari, asi zviya zvinofungwa nevanhu.” (Mat. 16:23; Mako 8:32, 33) Mashoko aJesu ane zano rinoshanda kwatiri tose. Zviri nyore zvikuru kuti tikoshese mafungiro evanhu kupfuura mafungiro aMwari. Kana tikadaro, kunyange patinenge tichishuva kubatsira mumwe munhu, tingangove tichimukurudzira tisingazivi kuti aite zvinhu zvinofadza Satani panzvimbo pekufadza Mwari. Zvisinei, Petro akapindura sei?
17. Jesu airevei paakaudza Petro kuti ‘aende shure’ kwake?
17 Petro anofanira kunge akaziva kuti Jesu akanga asiri kumuti aiva Satani Dhiyabhorosi. Uyewo, Jesu haana kutaura kuna Petro sezvaakanga aita kuna Satani. Kuna Satani, Jesu akanga ati: “Ibva”; kuna Petro, akati: “Enda shure kwangu.” (Mat. 4:10) Jesu haana kurasa muapostora uyu waakanga aona kuti aiva nezvakawanda zvakanaka paari, asi akangoruramisa mafungiro asiri iwo aiva naPetro panyaya iyi. Hazvina kuoma kuona kuti Petro aifanira kurega kuenda mberi kwaTenzi wake sechinhu chinogumbura asi kuti aifanira kuenda shure kwake semutsigiri wake.
Kana chete tikagamuchira chirango nokuzvininipisa todzidza kubva pachiri tinoramba tichiswedera pedyo naJesu Kristu naBaba vake, Jehovha Mwari
18. Petro akaratidza sei kuvimbika, uye tingamutevedzera sei?
18 Petro akaita nharo, akatsamwa, kana kuti akangoti kwindi here? Kwete; akabvuma kururamiswa nokuzvininipisa. Saka akaratidzazve kuvimbika. Vose vanotevera Kristu vanoda kururamiswa pane dzimwe nguva. Kana chete tikagamuchira chirango nokuzvininipisa todzidza kubva pachiri tinoramba tichiswedera pedyo naJesu Kristu naBaba vake, Jehovha Mwari.—Verenga Zvirevo 4:13.
Anopiwa Mubayiro Wokuvimbika
19. Jesu akataura mashoko api anoshamisa, uye Petro angangodaro akanetseka kutii?
19 Pasina nguva, Jesu akataurazve mamwe mashoko anoshamisa: “Chokwadi ndinoti kwamuri pane vamwe vamire pano vasingazomboraviri rufu kusvikira vatanga vaona Mwanakomana womunhu achiuya muumambo hwake.” (Mat. 16:28) Hapana mubvunzo kuti mashoko iwayo akaita kuti Petro ade kwazvo kuziva. Jesu angave airevei? Zvichida Petro akanetseka kana kururamiswa zvakasimba kwaainge achangobva kuitwa kwaireva kuti aisazova neropafadzo dzinokosha dzakadaro.
20, 21. (a) Rondedzera zvakaonekwa naPetro pane zvakaratidzwa. (b) Kukurukurirana kwaiita vanhu vaiva mune zvakaratidzwa kwakabatsira sei pakururamisa Petro?
20 Zvisinei, papera rinenge vhiki, Jesu akaenda naJakobho, Johani, naPetro akakwira navo “mugomo refu refu”—zvichida muGomo reHemoni, raiva kure nemakiromita 25. Hungangodaro hwaiva usiku sezvo varume ava vatatu vairwisana nehope. Asi Jesu paainyengetera, pane chimwe chinhu chakaitika chakaita kuti vasatsimwaire.—Mat. 17:1; Ruka 9:28, 29, 32.
21 Jesu akatanga kuchinja vachiona. Chiso chake chakatanga kubwinya uye kupenya kusvikira chava kupenya sezuva. Zvipfeko zvake zvakava zvichena zvichin’aima. Varume vaviri vakabva vaoneka vakamira naJesu, mumwe achimiririra Mosesi uye mumwe wacho achimiririra Eriya. Vakataura naye “nezvokuenda kwake kwaaifanira kuzadzika ari muJerusarema” zviri pachena kuti vaireva rufu rwake nokumutswa kwake. Petro akaona kuti ainge akarasika paakafunga kuti Jesu aisazotambura ofa!—Ruka 9:30, 31.
22, 23. (a) Petro akaratidza sei kuti aiva munhu ane mutsa uye aiita zvinhu nechido? (b) Petro, Jakobho naJohani vakawana mumwezve mubayiro upi usiku ihwohwo?
22 Petro akanzwa achida kubatanidzwawo pane zvakaratidzwa izvi zvinoshamisa—uye zvimwe kutoda kuti zvienderere mberi. Zvakaita sokuti Mosesi naEriya vakanga vava kubva pana Jesu. Saka Petro akabva ati: “Murayiridzi, zvakanaka kuti tive pano, naizvozvo ngativakei matende matatu, rimwe renyu, rimwe raMosesi uye rimwe raEriya.” Chokwadi, vaviri ava vaiva mune zvakaratidzwa, avo vaimiririra vashumiri vaviri vaJehovha vakanga vakafa kare kare, vaisada havo matende. Kutaura zvazviri, Petro aisaziva zvaakanga achitaura. Zvisinei, haunzwi here uchida kushamwaridzana nemunhu akadaro aiva nemutsa uye aiita zvinhu nechido?—Ruka 9:33.
23 Petro, Jakobho naJohani vakawana mumwezve mubayiro usiku ihwohwo. Pakava negore rikavafukidza vari pagomo racho. Mugore iroro makabuda inzwi—inzwi raJehovha Mwari! Akati: “Uyu ndiye Mwanakomana wangu, akasarudzwa. Muteererei.” Zvavairatidzwa zvakabva zvapera, uye vakanga vasara voga naJesu mugomo racho.—Ruka 9:34-36.
24. (a) Zvakaratidzwa zvekuchinja chitarisiko zvakabatsira sei Petro? (b) Isu nhasi tingabatsirwa sei nezvakaratidzwa zvekuchinja chitarisiko?
24 Chokwadi zvavakaratidzwa zvekuchinja chitarisiko izvozvo zvaiva chipo chikuru kuna Petro uyewo kwatiri! Papera makumi emakore akanyora nezveropafadzo yaakanga awana usiku ihwohwo yekunyatsoona kufanoratidzwa kwaJesu saMambo wokudenga anobwinya uye yekuva mumwe we“zvapupu zvakaona ukuru hwake.” Zvaakaona izvozvo zvakapupurira uprofita hwakawanda huri muShoko raMwari uye zvakasimbisa kutenda kwaPetro kuti azotsungirira miedzo yaiva mberi. (Verenga 2 Petro 1:16-19.) Kufanana naPetro, zvaakaona zvinogonawo kusimbisa kutenda kwedu, kana tikaramba takavimbika kuna Tenzi akagadzwa patiri naJehovha, tichidzidza kwaari, tichibvuma kurangwa uye kururamiswa naye, uye tichimutevera nokuzvininipisa zuva nezuva.


text:
WASHINGTON —
Matambudziko evashandi vehurumende anenge acharamba achinetsa zvichitevera danho rinonzi rakatorwa nehurumende rekuramba kutambira chikwata chakanga chasarudzwa nevamwe muApex Council kuti chimirire vashandi munhaurirano dzemihoro.
Svondo rapera Apex Council yakashevedzera musangano wekugadzirisa kusawirirana kuri mumasangano evashandi vehurumende, asi sangano rePublic Service Association, PSA, rakaramba kupinda mumusangano uyu.
Izvi zvakazopa kuti Apex Council ibude nemazita evanhu vapfumbamwe vachibva mumasangano ose evashandi vehurumende, kusanganisira rePSA, ayakazotumira kuhurumende.
Asi PSA inonzi yakabva yanyorawo tsamba kugurukota rezvevashandi vehurumende, Amai Lucia Matibenga, ichivazivisa kuti yakanga isineyi nechekuita nechikwata cheApex Council ichi, izvo zvinonzi zvakazopa kuti Amai Matibenga varambe kutambira mazita aya.
Hatina kukwanisa kubata Amai Matibenga kuti tinzwe divi ravo panyaya iyi.
Asi sachigaro weApex Council, VaDavid Dzatsunga, vanoti vakazvipira kutsvaga nzira dzinogona kugadzirisa matambudziko akatarisana nevashandi aya, kuitira kuti vakwanise kuwedzerwa mari dzemihoro.
Mutungamiri wePSA, Amai Cecilia Alexander, vanoti vanotambira danho rakatorwa nehurumende panyaya iyi sezvo vakanga vasina kugarwa navo pasi. Vanotiwo vakazvipira kugadzirisa dambudziko ratadzisa kuti nhaurirano idzi dzimutsiridzwe.
Munyori mukuru weProgressive Teachers Union of Zimbabwe, PTUZ, VaRaymond Majongwe, vanoti vanofunga kuti ivo pamwe nesangano ravo ndivo vasiri kudiwa munhaurirano idzi.
VaMajongwe vanoti nechido chekuti vashandi vehurumende vasarambe vachitambura, sangano ravo rakazvipira kubuda muchikwata chiri munhaurirano dzemihoro ichi kana izvi zvichiyamura vashandi muhondo yavo yemihoro


text:
Nhengo yeCentral Committee yebato reZanu PF uye vakave meya wechitema wekutanga weguta reBulawayo, VaNaison Khutshwekhaya Ndlovu, vashaya.
Mwanasikana waVaNdlovu, Amai Sifiso Agbetworka, vaudza Studio7 kuti VaNdlovu vashayikira kumba kwake muBulawayo mabakwedza eMuvhuro.
Amai Agbetworka vati baba vavo vange vave nenguva vachirwara nechirwere chegomarara uye vakambogara muchipatara mwedzi wapera asi vange vave kurwara vari kumba.
Vamwe vanhu vanyora paWhatsApp nepaFacebook mushure mekunzwa nezverufu rwaVaNdlovu vati vaive munhu akazvininipisa zvikuru zvisinei nenhoroondo yavo mukurwira rusununguko rwenyika kana zvinzvimbo zvavaive nazvo.
Amai Agbetworka vati vanorangarira baba vavo vari munhu aive nemutsa uye rudo rwakadzika kuvanhu vakasiyana-siyana zvisinei nekwavanobva.
VaNdlovu vange vari nhengo yeCentral Committee yebato reZanu PF variwo senator weInsiza uye varizve mutevedzeri wemutungamiri wedare reSenate.
Nhengo yeCentral Committee yeZanu PF, VaRichard Ndlovu, vati mufi ndemumwe wevanhu vange vasara vashoma vane nhoroondo yakakura yekurwira rusununguko rwenyika.
Vatiwo mufi munhu akaramba akazvipira kunyaya yekurwira rusununguko rwevatema kusvika pakushaya kwavo.
Amai Agbetworka vati hurongwa hwekuvigwa kwaVaNdlovu hausati hwavepo sezvo vachakamirira dzimwe hama. VeZanu PF vanotarisirwa kusangana mangwana kuGwanda kuti vazeye kuti VaNdlovu vopiwa ruremekedzo rupi.
VaNdlovu vaive nhengo yebato reZAPU risati rabatana neZanu PF mugore ra1987.
VaNdlovu ndivo vakave meya wechitema wekutanga weguta reBulawayo uye vakagara pachinzvimbo ichi kubva mugore ra1981 kusvika muna 1985 apo pavakazove mumiriri weInsiza mudare reparamende.
VaNdlovu vakambosungwa munguva yeRhodesia nekuda kwezvematongerwo enyika.
Vasiya mudzimai wavo Thokozile, vana vaviri pamwe nevazukuru vane chitsama.


text:
Kambani huru yezvitoro zvinotengesa zvekudya yeSpar, iyo ine muzinda muSouth Africa, inonzi yazivisa kuti yave kuvhara muzinda wayo muZimbabwe nekuda kwekusasimba kweupfumi hwenyika.
Sangano renhau reReuters rinoti kambani yeSpar yazivisa kuti muzinda wayo muZimbabwe wanga uchiwanisa vane zvitoro zviri pasi pekambani iyi zvinhu zvekutengesa, kana kuti distribution centre, vave kuvharwa.
Danho iri rinonzi richasiya vane zvitoro ava vave kuwana zvinhu kubva kuSouth Africa, danho rinonzi nedzimwe nyanzvi mune zveupfumi richaomesera vanenge vasina mari yekunze yekuti vabhare.
Mukuru weSpar VaGraham O’connor vanonzi neReuters vati nyaya dzezvehupfumi dzavaomera zvakanyanya, zvikuru nyaya dzekubhadharwa kwezvinhu.
Nyanzvi mune zveupfumi vachishanda nesangano reCentre for Disability and Development, VaMasimba Kuchera vanoti danho ratorwa neSpar iri harishamisi sezvo vakawanda vasisazivi remangwana ravo muZimbabwe, zvikuru nekuunzwa kwema bond notes.
"Ndinoona risiri danho rakajekera economy. I think, eeh, kambani yakaita seSpar, eeh, kubuda kwayo muno umu kunenge kuchiratidzawo kuvamwe kuti zvinhu hazvina kumira zvakanaka muhupfumi hweZimbabwe. ndofunga vaakutyawo ma bond notes," VaKuchera vanodaro.
Vanoti haisi kambani yeSpar chete iri kunetsekana sezvo masvondo mashoma adarika vakuru vekambani huru yekunze kwenyika yeDelta vakatozivisawo kuti kambani yavo iri kukundikanawo kubhadhara zvikwereti zvayo zvekunze nekuda kwekunetsa kwemari munyika.


text:
GEORGIA
“Iyi Inhaka Yevashumiri vaJehovha.”—Isa. 54:17.
VASHUMIRI vaJehovha vemuGeorgia vari kushanda nesimba pakuparidza mashoko akanaka, uye Jehovha ari kukomborera basa ravo. Izvi zviri kuita kuti mashoko akanaka asvike kunzvimbo dzakawanda munyika yacho.
Kunyange zvakadaro, kubvira mumakore achangopfuura, vaparidzi vanoshingaira uye mapiyona vari kunyanya kuenda kunzvimbo dzisingawanzoshandwa. Kana kuri kunzvimbo dzine makomo, kune dzimwe nharaunda dzisiri nyore kusvika, dzinongosvikwa nemotokari dzinodhonza nemavhiri ekumberi neekumashure kana kuti pachishandiswa zvimota zvinofamba zvakarembera patambo.
Gore negore kubva muna 2009, bazi rekuGeorgia riri kutumira ungano mazita endima dzisina ungano, richikumbira vaparidzi kuti vaende kunoparidza ikoko. Vaparidzi vakawanda vari kuzvipira chaizvo kuti vakwanise kuenda.
Temuri naAna Bliadze vakanga vachangobva kuchata pavakaziva kuti kunharaunda ine makomo yeAjaria kwaidiwa vaparidzi vakawanda. Vakanga vachangobva kutenga sitendi yekuvakira imba. Asi apa vakanga vawana mukana wekuti vawedzere ushumiri hwavo.
Pakutanga vakanogara kuAjaria kwevhiki chete. Achiyeuka zvavakaona vachangosvika ikoko, Temuri anoti: “Vaparidzi veko vaifamba madaro marefu kuti vakwanise kusvika kunzvimbo dzine misha mishoma. Asi isu taiva nemotokari yaidhonza nemavhiri ekumberi neekumashure, saka ndakabva ndatoona kuti yaizobatsira chaizvo ikoko.”
Ana anoti: “Zvaisava nyore kuti titame nekuti tainge takajairana neungano yedu uye taisada kusiyana nemhuri yedu. Asi takaona kuti Jehovha aitikomborera.” Temuri naAna vava nemakore anopfuura matatu vachibatsira boka riri muKeda, taundi riri munharaunda yeAjaria.
Mapiyona Anotsvaga Nzira Yekuzviriritira Nayo
Mapiyona chaiwo enguva pfupi ari kubatsira chaizvo pakuparidza kunzvimbo dzisiri nyore kusvika. Nguva yekuti achibva kunzvimbo idzodzo payakakwana, mapiyona akawanda akaramba ariko kuti abatsire zvidzidzo zvawo zveBhaibheri kufambira mberi.
Hanzvadzi mbiri dzaipayona, idzo dzaiva nezita rakafanana rekuti Khatuna, dzakatumirwa kutaundi rinoyevedza rinonzi Manglisi. Hakuna Zvapupu zvaigara ikoko, asi hanzvadzi dzacho dzakabudirira chaizvo muushumiri. Mumwedzi wekutanga vakaitisa zvidzidzo zveBhaibheri 9, wechipiri 12, wechitatu 15, uye wechina 18! Saka vakaramba vari kuManglisi kuti varambe vachibatsira zvidzidzo zvavo zveBhaibheri.
Kuti dzizviriritire, hanzvadzi dzedu dzaifanira kuita mabhindauko. Vakawanda vanoshanyira Manglisi vanofarira zvinhu zvinogadzirwa ikoko nemapinecone, izvo zvinozivikanwa nekubatsira pautano. Saka pakutanga, hanzvadzi dzacho dzaiunganidza mapinecone anenge achiri girini kuti dzigadzire zvinhu zvacho, dzozonozvitengesa kumusika. Asi dzisingatombozvifungiri, dzakawana zvimwe zvaikwanisa kudzipa mari.
Rimwe zuva mumwe mukadzi wavaidzidza naye Bhaibheri akavaunzira twunhiyo. Akavaudza kuti huku yake yakanga yakandira mazai asingazvizivi, ndokuzongoona yava kuuya netwunhiyo. Saka aida kupa vadzidzisi vake veBhaibheri twunhiyo twacho. Mumwe wehanzvadzi dzacho aiva neruzivo rwekupfuya huku, saka vakatanga kabhizinesi kekuchengeta huku.
Mumwe wehanzvadzi idzi anoti: “Tichibatsirwa naJehovha, nehama nehanzvadzi dzemuungano uye nezvidzidzo zveBhaibheri, takakwanisa kugara kuManglisi kwemakore mashanu.” Pari zvino kwatova neboka rehama nehanzvadzi ikoko.
Kupayona Mundima Yemumwe Mutauro
Kubvira mumakore achangopfuura, muGeorgia makatanga kuuya vanhu vakawanda vaibva kune dzimwe nyika. Mapiyona akawanda akaona kuti iyi yainge iri ndima itsva yakanga yava kutanga. Saka vakatanga kudzidzira mitauro yakadai sechiArabic, chiAzerbaijani, chiChinese, Chirungu, chiPersian, uye chiTurkish.
Kunyange zvazvo mapiyona akawanda ava kupinda nemapoka uye ungano dzemimwe mitauro, vamwe vakatamira kune dzimwe nyika kuri kunyanya kudiwa vaparidzi vakawanda. Giorgi naGela vaiva nemakore ekuma20 pavakatamira kune imwe nyika yakavakidzana neGeorgia. “Taida kupa Jehovha zvakanakisisa zvataiva nazvo, saka kutamira ikoko kwakatibatsira kuti tinyatsozadzisa chido ichocho,” anodaro Giorgi.
Achiyeuka nguva yavakagara ikoko, Gela anoti: “Kushumira kwandakaita semukuru ndiri mundima yakadaro kwakandidzidzisa zvakawanda. Hapana chinofadza sekushandiswa naJehovha kuti ubatsire ‘makwai ake maduku.’”—Joh. 21:17.
Giorgi anowedzera kuti: “Taisangana nezvipingamupinyi, asi takaisa pfungwa dzedu pabasa redu, uye hatina kumbodzoka shure. Tainzwa kuti ndizvo zvataifanira kuita.”
Pane imwezve hama inonziwo Gela, iyo yakashumira kuTurkey kwemakore mashoma. Anoyeuka kuti: “Pakutanga, ndainetseka chaizvo nemutauro weko, saka zvaiita kuti ndishayiwe mufaro. Kunyange zvakadaro, pandakanga ndava kukwanisa kutaura nehama nehanzvadzi dzangu dzaiva mundima yacho, zvakaita kuti mufaro wangu urambe uchiwedzera.”
Nino, uyo ava nemakore anopfuura 10 achipayona ari muIstanbul, kuTurkey, anotaura manzwiro ake achiti: “Ndakanyatsoona kuti Jehovha ainditsigira kubvira musi wekutanga chaiwo wandakauya kuno. Kupayona kunoita kuti mazuva ese usangane nezvinhu zvinonakidza zvakadai sezvatinonzwa ‘muBhuku Regore.’”


text:
Mutungamiri webato rinopikisa reMovement for Democratic Change, MDC, VaMorgan Tsvangirai, vakurudzira sachigaro weZimbabwe Electoral Commission, Justice Rita Makarau, kuti vasatore divi pagakava rinotyisa roitika munyika pakati pebato riri kutonga reZanu-PF nemapato anopikisa nenyaya yemitemo yesarudzo.
VaTsvangirai vataura mashoko aya zvichitevera kukandirana makobvu nematete pakati peZEC nemapato anopikisa panyaya yezvinoda kuitwa sarudzo dzemuna 2018 dzisati dzaitwa.
VaTsvangirai vasimbisawo kuti pane zvakawanda zvinoda kugadziriswa kuitira kuti Zimbabwe isarambe ichiita sarudzo dzine mutauro.
Vati ZEC inofanira kuvandudzwa kuitira kuti zvinhu zvinodiwa neveruzhinji zviitike.


text:
Vanhu Vasingadi Zvezhowe-zhowe Vanochenura Zita Ravo
CHIZIVISO KUVAGARI VOMURUSSIA: Kubudiswa kwenyaya ino kuchaita kuti mamiriyoni evanhu vari munyika dzinopfuura 230 vazive nezvekurambidzwa kuri kuitwa Zvapupu zvaJehovha kunamata zvakasununguka muRussia, asi kurambidzwa kwacho kusiri pamutemo. Pasi rose, magazini yeNharireyomurindi ndiyo iri kunyanya kushandurirwa mumitauro yakasiyana-siyana uye kuparadzirwa kuvanhu kupfuura mamwe magazini ose. Nyaya ino ichabudiswa mumitauro 188. Pachabudiswa magazini anopfuura mamiriyoni 40. Vamwe vakuru vakuru vomuRussia vangasada kuti vanhu vari munyika yose vazive zviri kuitika kuZvapupu zvaJehovha zviri munyika iyoyo. Asi mashoko aJesu acharatidza kuti ndeechokwadi. Akati: “Hapana chinhu chakanyatsovigwa chisingazoiswi pachena, nechakavanzika chisingazozivikanwi.”—RUKA 12:2.
MUNA December 2009 uye January 2010, matare maviri epamusoro-soro okuRussia akapa mutongo wokuti Zvapupu zvaJehovha vanhu vanoda kukanganisa magariro evanhu. Kare Zvapupu zvakambopomerwa mhosva iyi. Makore aitonga hurumende yeSoviet Union kuRussia, zviuru zveZvapupu zvaipomerwa kuti vapanduki. Vamwe vaitodzingwa munyika, vamwe vachivharirwa mumajeri uye mumisasa yevasungwa. Zvapupu zvaJehovha zvakazosunungurwa pakaparara hurumende yacho. Hurumende itsva yakazovapo yakachenesa zita reZvapupu. * Iye zvino zvava kuita sokuti vamwe vanhu vava kudazve kusvibisa zita reZvapupu.
Kutanga-tanga kwegore ra2009, vakuru-vakuru vakatanga kurambidza Zvapupu zvaJehovha kunamata zvakasununguka. Mumwedzi waFebruary chete, vachuchisi vakabvunzurudza nyaya dzinopfuura 500 munyika yose. Nechinangwa chei? Kuti vaone kana zvaipomerwa Zvapupu zvaiva zvechokwadi. Mumwedzi yakatevera yacho, mapurisa akavhiringidza misangano inoitwa murunyararo paDzimba dzoUmambo uye mudzimba dzevanhu. Vakatora mabhuku uye midziyo yeZvapupu. Vakuru-vakuru vakadzinga magweta aibva kune dzimwe nyika aimiririra Zvapupu uye vakaarambidza kudzokazve munyika iyi.
Musi wa5 October, 2009, vanoona nezvekupinda kwezvinhu munyika vepabhodha riri pedyo neSt. Petersburg vakatora mabhuku eZvapupu anotaura nezveBhaibheri. Mabhuku acho akanga adhindwa kuGermany uye aiendeswa kuungano dzakawanda dziri muRussia. Rimwe boka rekuRussia rinoona nezvokuti munyika musapinda zvinhu zvine ngozi rakaongorora mabhuku acho. Nemhaka yei? Rimwe gwaro rehurumende rakati mabhuku acho “anogona kunge aine mashoko anorwisanisa zvitendero.”
Kutambudzwa kwacho kwakazokora muto. Matare Epamusoro-soro anoti reRussian Federation uye reAltay Republic akapa mutongo wokuti mabhuku akawanda eZvapupu, kusanganisira magazini ino yauri kuverenga, ndeekuda kukanganisa magariro evanhu. Zvapupu zvaJehovha zvakakwidza nyaya yacho kune mamwe matare uye dzimwe nyika dzakaratidza kushushikana nenyaya iyi, asi hazvina zvazvakabatsira. Mutongo wedare hauna kuchinja, saka mabhuku anotaura nezveBhaibheri anorambidzwa kupinda kana kuparadzirwa muRussia.
Zvapupu zvakaita sei nezvavaiitirwa zvokuda kusvibisa zita ravo uye kuregedzeswa kuita basa ravo? Uye mutongo weMatare unorevei panyaya yerusunguko rwokunamata kuvagari vose vomuRussia?
Danho Rakakurumidza Kutorwa Panyaya Yokusvibiswa Kwezita
Musi wa26 February, 2010, Zvapupu zvaJehovha zvinenge 160 000 muRussia yose, zvakatanga kuparadzira maturakiti mamiriyoni 12 aiva nemusoro unoti, Could It Happen Again? A Question for the Citizens of Russia. Somuenzaniso, muguta rinonzi Usol’ye-Sibirskoye kuSiberia, mazana eZvapupu akanga ava mumigwagwa nenguva dza5:30 mangwanani. Vamwe vavo vakanga vamboendeswa kuSiberia muna 1951 nemhaka yezvavanotenda. Chando chairova zvokuti tembiricha yakadzikira kusvika pa-40°C asi vakashingirira kuti vape vanhu maturakiti aisvika 20 000 avaiva nawo.
Zvapupu zvaJehovha zvakaita musangano wakapindwa nevatori venhau muMoscow, guta guru reRussia kuti zvizivise nezvemushandirapamwe uyu wemazuva matatu. Mumwe wevakakokwa kuti vazotaura ndivaLev Levinson, nyanzvi yesangano rinorwira kodzero dzevanhu rinonzi Human Rights Institute. Vakarondedzera muchidimbu kushungurudzwa uye kutambudzwa pasina chikonzero kwaiitwa Zvapupu zvaJehovha munguva yehurumende yeNazi kuGermany uye yeSoviet Union. Vakataurawo kuti Zvapupu zvakazosunungurwa zviri pamutemo. Vakataurawo kuti: “VaYeltsin, vaimbova Mutungamiriri wenyika vakapa murayiro wokuti vanhu vezvitendero zvose vakatambudzwa panguva yaitonga hurumende yeSoviet Union vanamate vakasununguka. Uye vaifanira kudzorerwa zvinhu zvavo zvose zvavakarasikirwa nazvo. Panguva yaitonga Soviet Union, Zvapupu zvaJehovha zvakanga zvisina zvinhu, saka zita razvo ndiro rakangocheneswa.”
Zita iroro rava kusvibiswazve. VaLevinson vakati: “Vanhu ava vari kutambudzwa pasina chikonzero nenyika yakambovakumbirazve ruregerero.”
Mushandirapamwe Wacho Unobaya Mwoyo Yevanhu
Mushandirapamwe wokuparadzira turakiti wakashanda here? VaLevinson vakati: “Pandanga ndichiuya kumusangano uno, ndaona vanhu vakagara vachiverenga turakiti riri kuparadzirwa neZvapupu zvaJehovha munyika yose yeRussia. . . . Vanhu vari kunyatsoriverenga.” * Somuenzaniso, ona zvakaitika zvinotevera.
Vamwe ambuya vanogara munzvimbo izere vechitendero chechiIslam iri nechepakati peRussia, vakagamuchira turakiti racho vachibva vabvunza kuti raitaura nezvei. Pavakaudzwa kuti raitaura nezvekodzero dzevanhu uye nyaya yerusununguko muRussia, vakati: “Mumwe munhu azofungawo nezvenyaya iyi nhai! Nokuti Russia yanga yava kutoita zvaiitwa paitonga Soviet Union. Maita basa chaizvo. Muri kuita basa rakazonaka!”
Mumwe mukadzi anogara kuChelyabinsk akapiwawo turakiti racho akati: “Ndatopiwa rimwe uye ndatoriverenga. Ndiri kukutsigirai chaizvo. Handisati ndaona imwe chechi inogona kudzivirira zvainotenda nenzira yakarongeka seizvi. Ndinofarira mapfekero enyu uye kutaura nokungwaririra kwamunoita. Zviri pachena kuti mune chivimbo chizere chokuti zvamunotenda ichokwadi. Ndinoona sokuti Mwari anemi.”
Mumwe murume wokuSt. Petersburg uyo akataura kuti akanga atopiwa turakiti racho, akabvunzwa kuti akanga afarira here zvaakanga averenga mariri. Akapindura kuti, “Ndazvifarira.” Akaenderera mberi achiti, “Pandanga ndichiriverenga, ropa rangu rati zh-rrr uye ndatochema. Mbuya vangu vaidzvinyirirwa [munguva yaitonga hurumende yeSoviet] uye vakanditaurira zvakawanda nezvevanhu vavaiva navo mujeri. Maiva muzere matsotsi kwozongoitawo vamwe vakanga vasina mhosva asi vakasungirwa zvitendero zvavo. Ndinofunga kuti munhu wose anofanira kuziva zvaiitika, saka zvamuri kuita zvakanaka.”
Remangwana Rakamira Sei muRussia?
Zvapupu zvaJehovha zvomuRussia zvinokoshesa kumboti sunungukei kwazvakaita mumakore 20 apfuura. Asi zvinoziva kuti rusununguko irworwo rwunogona kungomuka rusisipo. Hatizivi hedu kana kupomerwa zvenhema kwavari kuitwa kuchireva kuti Russia yava kudzokera pakudzvinyirira sezvayaimboita. Izvozvo zvichazoonekwa nokufamba kwenguva.
Nyangwe kwouyei, Zvapupu zvaJehovha zvakatsunga kuramba zvichiita basa razvo rokuparidza mashoko eBhaibheri anotaura nezverugare uye tariro. Vakataura chitsidzo chavo muturakiti rinokosha vachiti, “Udzvinyiriri hahuzombobudiriri. Hatizomboregi kutaura nezvaJehovha Mwari neShoko rake Bhaibheri, asi tichazviita neuchenjeri uye noruremekedzo. (1 Petro 3:15) Hatina kurega pataishungurudzwa munguva yeNazi Germany, hatinawo kurega paiitwa zveudzvinyiriri munyika ino uye iye zvino hatisi kuzomborega.”—Mabasa 4:18-20.
^ ndima 3 Ona Bhokisi rakanzi “Zvitupa Zvokusunungurwa.”
^ ndima 13 Zvapupu zvaJehovha zvokuMoscow zvakatanga kugovera turakiti racho pachine maawa kuti musangano uyu utange.


text:
Studio7 yaita neChina hurukuro pamusoro pezviri kuitika muZimbabwe pakatariswa sarudzo dzegore rinouya.
Vataura pamusangano waitirwa pamuzinda we Voice of America mu Washington DC vanosanganisira Doctor Chipo Dendere, avo vanodzidzisa pachikoro chepamusoro soro mudunhu re Pennsylvania, Doctor Rhoderick Machekano, avo vanoshanda vari mu Washington DC, chipangamazano munyaya dzebudiriro, Doctor Tawuya Katso, pamwe nemumiriri weAmerica muZimbabwe, Ambassador Harry Thomas.
Musangano uyu wavhurwa zviri pamutemo nemukuru we Voice of America, Amai Amanda Bennett.
Hurukuro idzi dzange dzichikokerwa naBlessing Zulu.
Vachitaura pamusangano uyu, Ambassador Thomas vati America icharamba ichidyidzana neZimbabwe. Vati nyika yavo iri kuvaka muzinda mutsva muHarare uyo uchadya mari inodarika mazana maviri emamiriyoni emadhora.
Vatiwo America iri kubatsira Zimbabwe nemari yemishonga, chikafu, budiriro pamwe nekuendesa vana kuzvikoro zvepamusoro soro mu America, zvinosanganira Harvard University.
Doctor Dendera vatiwo remangwana reZimbabwe riri parumana nzombe sezvo zvinhu zvisina kunyatsojeka kuti Zimbabwe ichamira seyi mushure mesarudzo. Vati mapato anopikisa anogona kukunda, izvo vati havasi kunyatsotarisira.
Vatiwo Zanu PF inogona kukunda musarudzo idzi, zvinhu zvoramba zvichioma semaomero azvakaita pari zvino.
Doctor Machekano vati sangano ravo re Zimbabwe Diaspora Network North America rine hurongwa hwekuti vari kunze kwenyika vabatane mukusimudzira nyika yavo.
Vakurudzira kuti zvizvarwa zveZimbabwe zviri kunze kwenyika zvitaure nezwi rimwe chete kuitira kuti zvido zvave zvitambirwe zvine mutsindo.
Vachitaurawo pamusangano uyu, Doctor Katso vatiwo hurumende iri kutonga yauraya nyika nokudaro vanotarisira kuti munyika muve nehutungamiri hutsva hune gwara rinogadzirisa zvinhu zviri kunetsa.


text:
Chitsauko China
Kunze kwezvatareva kare zvinodikana kuti, maererano nekurova kunoita mwoyo, tiongororewo mashandiri emaauricles.
Ngati yeukei zvakarehwa naKaspa Bauhin na Zhini Riolan, varume vakadzidza chaizvo uye mazvikokota pamaumbirwo emuviri wemunhu; vakati ukanyatso tarisisa marovero anoita mwoyo pamhuka mhenyu yakavhiiwa, unoona kuti kurova kwemwoyo kune zvinhu zvina zvakasiyana munguva nenzvimbo zvirikuitika: zviviri kumaauricle, zvina kumaventricle. Tino zvikudza zvedu zvinoreva varume ava vanemukurumbira, asi kurova kwemwoyo kune musiyano wenzvimbo pana asi munguva kunosiyana pairi chete. Izvi zvinoitika nekuti maauricles anogwina pamwechete, maventricles achigwinhawo pamwechete asi ari nguva yakasiyana neyemaauricles. Saka nguva iri biriviri. Izvi zvinoitika nekudai:
Pane kurova kairi kunoteedzana. Kwemaauricles nekwemaventricles anova ndivo mwoyo chaiwo. Kurova uku hakuitike pamwechete, maauricle ndiwo anotanga mwoyo wozo tevera, kurova uku kuchinyatsooneka kuti kunotanga mumaauricles uchitandarira kumaventricles. Mwoyo paunenge wava kufa kurova uku kunenge kwavakunonokera kuti kwemaauricle kwakasiyana nekwemaventricle uye panomboitakanguva maventricle asati adairira maauricle, kana hove nedzimwe mhukatonho dzinodai zvakare. Uchingunodai kufa maventricle anogona kumbochimbidza kudaira maauricle kunge ava kupepuka asi nenguva anozoita achinonokera dzamara asisa daira nemazvo, ongoita kunge kugutsirira kurova kuchinge kungotsukunya chete kana auricle rarova. Nemuitiro uyu mwoyo unobva waguma kurova maauricles achiri kuedza, zvekuti maauricle anganzi anorarama kupfuura maventricle. Ventricle rekuruboshwe ndiro rinotanga kumira kurova, roteverwa neauricle rekuruboshwe, kwozouya ventricle rekurudyi ,ndokuzoti zvino [izvi Galen akazvionerawo], auricle reridyi richirikungoedza kuramba richirova maventricle nerimwe auricle ratofa, zvekuti upenyu unganzi unobatirira kusvika kumagumo huri muauricle rerudyi. Paunenge uchifa zvawo padikinepadike, unooneka pane imwenguva uchimboedza kumuka auricle rarova kairi kana katatu iwo woti kamwechete zvinechinono chaizvo, nekusada, zvekuto gomera.
Zvikuru kuziva kuti mwoyo wese paunenge warega kurova kwango sara auricle rekurudyi chete, munwe ukaiswa paventricle unonzwa kupfura kweauricle rimwe iroro muvenricle. Tsanangudzo yacho ndiyo imweyo neyatambopa yekuti mapfuriro anoita tsingaropa kusundidzirwa kunenge kuchiitwa ropa, saizvozvo rino pinda mumwoyo nekusundidzirwa. Pakadai auricle rega richi rova umhuno hwemwoyo huka chekwa nechigero, ropa rino buda kubva muronda iri richiita zvekupfikura. Zvinozivisa kuti ropa rino pinda mumwoyo kwete nekukwezvwa nemwoyo unenge watambanuka [semvuto], asi nekusairirwa nemauricles.
Ngazvizivikanwe kuti zvese zvandinoti kurova kana kupfura, mumaauricle nemumwoyo chaiwo, kugwinha kwetsandamwoyo. Chinotanga kugwinha maauricle kwozouya mwoyo chaiwo. Maauricle anonyatsooneka kuchenuka paanenge achigwinha achirova, kunyanya ropa parinenge riri shoma [ano zara neropa kuita dura reropa kana kuti dziva reropa neropa rinofamba mumuviri richienda kumwoyo.]
Muhove nematatya nedzimwe mhuka dzine auricle imwechete, dzimwe panzvimbo ye auricle chaiyo pane rinenge dundira rizere neropa nechemuzasi memwoyo, unonyatso ona kugwina kunoita dundiro iri, richizo teverwa nemwoyo wese.
Ndinofunga kuti ndingawedzerewo pano zvimwe zvandakaonawo nekuongorora: mwoyo we nyamasasi , kana dzimwe hove, kana dzimwe mhuka [dzekupfuya], uabviswa kubva mumuviri wemhuka yacho, unotoramba uchirova pasina maauricle . Ukau cheka kuita tudimbu, tsandamwoyo yacho inotoramba ichigwinha nekuregerera zvinoreva kuti mauri mwoyo wacho kana maauricle ato regera zvao kugwinha, dumbu remwoyo rinotoramba richi rova.